<p>Την πεποίθηση πως η Άρσεναλ έχει την ικανότητα να εξαντλήσει τις πιθανότητες πρόκρισης που έχει και να νικήσει τον Ολυμπιακό με 2+ γκολ στο «Καραϊσκάκη» παρουσιάστηκε ο Αρσέν Βενγκέρ.</p>
<p>«<em>Θα προετοιμαστούμε καλά και θα μελετήσουμε τον Ολυμπιακό. Ξέρουμε τι να περιμένουμε. Θέλουμε πολύ να προκριθούμε και στόχος μας είναι να κάνουμε αυτό που πρέπει για να περάσουμε. Το θετικό είναι πως γνωρίζουμε ακριβώς τι πρέπει να κάνουμε. Τις προηγούμενες περιπτώσεις που παίζαμε με τον Ολυμπιακό την τελευταία φορά είχαμε ήδη προκριθεί, αλλά τώρα τα πράγματα είναι διαφορετικά. Πέρσι θέλαμε νίκη με 3-0 στο Μονακό μετά την ήττα με 3-1 στο Λονδίνο και πλησιάσαμε πολύ νικώντας με 2-0. Αυτή η εμπειρία θα μας βοηθήσει, αλλά είναι ένα διαφορετικό παιχνίδι τώρα. Θα δούμε αν μπορούμε να πάρουμε το αποτέλεσμα που θέλουμε</em>», ανέφερε ο Αλσατός τεχνικός.</p>
<p>«<em>Προσωπικά θέλω το ρεκόρ το οποίο σημαίνει πολλά τόσο για τον σύλλογο, όσο και για τους παίκτες. Θα πρέπει να μπούμε δυναμικά από την αρχή και ας ελπίσουμε ότι εμείς θα προκριθούμε στο τέλος. Αλλάξαμε την ομάδα με τη Σάντερλαντ γιατί χάσαμε παίκτες στον χώρο του κέντρου, όπως οι Καθόρλα και Κοκλέν τις περασμένες δύο βδομάδες, και χρειαζόταν να βρούμε μια νέα ισορροπία. Νομίζω πως το ματς απέναντι στον Ολυμπιακό είναι διαφορετικό από πλευράς ψυχολογίας και ξεκάθαρα θα πρέπει να τα δώσουμε όλα</em>», πρόσθεσε.</p>