<p>Άνω-κάτω η ΑΕΚ. Ο Ντι Τζέι Κούπερ, που με τόσο κόπο και χρήματα κατάφερε η ΚΑΕ να αποκτήσει, είναι πολύ πιθανό να αποτελέσει παρελθόν. Χθες αναπτύχθηκε έντονη φημολογία πως νεοαποκτηθείς παίκτης της Α1 βρέθηκε ντοπέ και μετά τη λήξη της απεργίας της ΕΣΗΕΑ, η διοίκηση της ομάδας ανακοίνωσε πως ο Αμερικανός γκαρντ κλήθηκε σε απολογία για « σωρεία σοβαρών πειθαρχικών παραπτωμάτων».</p>
<p><img class="img-responsive center-block" src="http://resources.sport-fm.gr/supersportFM/images/news/15/12/03/070215.jpg?w=880&amp;f=bicubic" alt="Ντοπέ (;) ο Κούπερ, σε απολογία από την ΑΕΚ!" width="480" height="NaN" /></p>
<p>Εφόσον επιβεβαιωθεί πως ο 25χρονος άσος ήταν ντοπαρισμένος, θα υπάρξει τιμωρία του από τα αρμόδια όργανα και το πιθανότερο είναι να αποτελέσει παρελθόν από την ΑΕΚ, η οποία έχει ήδη προχωρήσει σε πάρα πολλές αλλαγές στο ρόστερ της. Υπενθυμίζεται πως Τζέιμς Γκιστ και Ντουέιν Ντέιβις, που είναι τα πιο πρόσφατα παραδείγματα, είχαν τιμωρηθεί με εξάμηνο αποκλεισμό για χρήση απαγορευμένων ουσιών. Πάντως αμφότεροι παρέμειναν σε Παναθηναϊκό και Κόροιβο αντίστοιχα, που τους περίμεναν. Μόλις στα τέλη της περασμένης σεζόν η ΑΕΚ είχε βρεθεί ξανά αντιμέτωπη με ανάλογη περίπτωση, όταν ντοπέ είχε πιαστεί ο Ποπς Μενσά Μπονσού.</p>
<p>Η ανακοίνωση της ΚΑΕ:</p>
<p>H διοίκηση της ΑΕΚ ενημερώνει τους οπαδούς της ομάδας, ότι:</p>
<p>Η προσπάθεια, που καταβάλλεται ώστε να επιστρέψει η «Βασίλισσα» και στην κορυφή των εγχώριων και διεθνών πρωταθλημάτων θα είναι διαρκής. Η προσπάθειά της δεν πρόκειται να επηρεαστεί από πρόσκαιρες ατυχίες ή ανεπιτυχή αποτελέσματα.</p>
<p>Δεν πρόκειται, ωστόσο – και το έχει αποδείξει κατ’ επανάληψη – να κάνει εκπτώσεις στις αξίες και στα ιδανικά, που διέπουν διαχρονικά τον ιστορικό σύλλογο.</p>
<p>Στο πλαίσιο αυτό, η διοίκηση ενημερώνει ότι αποφάσισε να καλέσει σε απολογία (για την Πέμπτη, 3/12, 15:00) τον Ντι Τζέι Κούπερ. Ο Αμερικανοβόσνιος αθλητής – μέσα σε σύντομο χρονικό διάστημα – υπέπεσε σε σωρεία σοβαρών πειθαρχικών παραπτωμάτων.</p>