<div>
<p>Είναι πλέον επίσημο! Η ΠΑΕ ΠΑΟΚ ανακοίνωσε την απόκτηση του Ντίμιταρ Μπερμπάτοφ μέχρι το καλοκαίρι του 2016 και οι «ασπρόμαυροι» καλωσορίζουν τον σπουδαίο Βούλγαρο επιθετικό.</p>
<p><strong>Η ανακοίνωση:</p>
<p></strong>Η ΠΑΕ ΠΑΟΚ ανακοινώνει την απόκτηση του Ντίμιταρ Μπερμπάτοφ, ο οποίος θα αγωνίζεται με τα ασπρόμαυρα μέχρι τις 30.6.2016.</p>
<p>Ο Βούλγαρος επιθετικός γεννήθηκε στις 30 Ιανουαρίου 1981 και στην πολύ πλούσια καριέρα του μέχρι σήμερα συνέδεσε το όνομά του με το γκολ. Οι αριθμοί του εντυπωσιάζουν, καθώς σε 635 ματς με τις ομάδες του, έχει πετύχει 274 γκολ! Έχει πετύχει άλλα 48 σε 78 παιχνίδια με την Εθνική Βουλγαρίας.</p>
<p>Η μεγάλη καριέρα του Ντίμιταρ Μπερμπάτοφ ξεκίνησε από την ΤΣΣΚΑ Σόφιας το 1998 (65 ματς – 38 γκολ) από την οποία μεταπήδησε τον Ιανουάριο του 2001 στη Μπάγερ Λεβερκούζεν. Στις Ασπιρίνες παρέμεινε ως το καλοκαίρι του 2006 (208 ματς – 96 γκολ), όταν η Τότεναμ δαπάνησε πάνω από 15 εκατομμύρια ευρώ για να τον αποκτήσει (101 ματς – 46 γκολ). Άλλα 40 εκατομμύρια έδωσε ο Σερ Άλεξ Φέργκιουσον για να τον πάρει το 2008 στο Μάντσεστερ όπου έμεινε ως το 2012 (149 ματς – 56 γκολ). Στη συνέχεια αγωνίστηκε στην Φούλαμ (54 ματς – 20 γκολ) και τελευταίος του σταθμός ήταν για 1,5 χρόνο η Μονακό (53 ματς – 18 γκολ).</p>
<p>Έχει κατακτήσει 2 Πρωταθλήματα, 2 Λιγκ Καπ και 2 Σούπερ Καπ Αγγλίας, 1 Παγκόσμιο Κύπελλο Συλλόγων, 1 Κύπελλο Βουλγαρίας, ανάμεσα σε δεκάδες άλλες προσωπικές διακρίσεις, όπως αυτή του πρώτου σκόρερ στην Πρέμιερ Λιγκ (2010-11 με 20 γκολ) και στο Κύπελλο ΟΥΕΦΑ (2001-02, 7 γκολ με ΤΣΣΚΑ Σόφιας).</p>
<p>Καλωσορίζουμε στον μεγάλο Σύλλογό μας έναν σπουδαίο ποδοσφαιριστή! Καλή επιτυχία Ντίμιταρ!<br />
<a href="http://www.pamesports.gr./347457/paok-kalws-hrthes-ntimitar" target="_blank">pamesports.gr</a></p>
</div>