Ελεύθερος με εγγύηση ύψους 200.000 ευρώ, απαγόρευση ενασχόλησης με το ποδόσφαιρο και εμφάνιση στο αστυνομικό τμήμα της περιοχής του δύο φορές τον μήνα αφέθηκε ο πρόεδρος του Ολυμπιακού Βαγγέλης Μαρινάκης μετά την πολύωρη απολογία του για την υπόθεση της λεγόμενης εγκληματικής οργάνωσης στο ποδόσφαιρο.

Πλέον στους «ερυθρόλευκους» θα κινηθούν άμεσα οι διαδικασίες αντικατάστασής του στην προεδρία της ΠΑΕ Ολυμπιακός και πληροφορίες αναφέρουν πως επικρατέστερος για να πάρει τη θέση του είναι ο διευθύνων σύμβουλος και επί σειρά ετών δεξί του χέρι, Γιάννης Βρέντζος.

Ο πρόεδρος του Ολυμπιακού προσήλθε στα δικαστήρια της Ευελπίδων στις 07.30 και η απολογία του στον ανακριτή Διαφθοράς Γιώργο Ανδρεάδη διήρκεσε επτά ώρες. Ο ισχυρός άνδρας των Πειραιωτών είναι αντιμέτωπος με πέντε κατηγορίες που αφορούν σε:

1) ένταξη και διεύθυνση σε εγκληματική οργάνωση

2) ηθική αυτουργία σε απόπειρα εκβίασης με απειλή βλάβης δραστηριότητας που ασκεί ο εξαναγκαζόμενος από υπαίτιο που διαπράττει τέτοιες πράξεις από συνήθεια, κατ” επάγγελμα και κατ” εξακολούθηση

3) ηθική αυτουργία σε έκρηξη από την οποία μπορούσε να προκύψει κίνδυνος για άνθρωπο

4) ηθική αυτουργία σε κατά συναυτουργία και κατ” εξακολούθηση δωροδοκία-δωροληψία για αλλοίωση αποτελέσματος αγώνα που περιλαμβάνεται σε στοιχηματικές διοργανώσεις, από την οποία επιτεύχθηκε ο σκοπός που επιδίωκε ο δράστης

5) απάτη κατά συναυτουργία και κατ” εξακολούθηση.