<div>
<p>Φιλική νίκη μπροστά στους οπαδούς του στο «Καραϊσκάκη» πέτυχε την Κυριακή το βράδυ ο <strong>Ολυμπιακός</strong> με 2-1 επί της τουρκικής Μπεσίκτας.</p>
<p>Ο Ολυμπιακός έπαιξε αρκετά καλά μέχρι τα μισά του δευτέρου ημιχρόνου, αλλά μετά οι ποδοσφαιριστές του φάνηκαν να κουράζονται.</p>
<p>Ωστόσο στο δεύτερο ημίχρονο μπήκαν και τα τρία γκολ. Ο Ολυμπιακός προηγήθηκε στο 59΄ με το πλασέ του Φινμπόγκασον, ο οποίος εκμεταλλεύτηκε στο έπακρο την ασίστ του Πάρντο από δεξιά.</p>
<p>Στο 87΄ ο Ουϊσάλ με κεφαλιά ισοφάρισε (1-1), ωστόσο, με το πέναλτι του Φουστέρ στο 90΄ (το κέρδισε ο Ντοσεβί από τον Σαχάν) οι «ερυθρόλευκοι» πήραν τη νίκη (2-1).</p>
<p>Η είδηση στον αγώνα ήταν η επιστροφή-ρεκόρ του Γιάννη Μανιάτη στην ενεργό δράση, μετά το σοβαρό τραυματισμό του (ρήξη χιαστών) στο ματς κυπέλλου με την ΑΕΚ τον περασμένο Μάρτιο. Ο αρχηγός του Ολυμπιακού μπήκε στο ματς στα πέντε τελευταία λεπτά και αποθεώθηκε από τον κόσμο της ομάδας του.</p>
</div>