<p>Με υποδειγματική άμυνα και τον Κώστα Φλέγκα να έχει κατεβάσει ρολά η Εθνική πόλο ανδρών «έπνιξε» 6-2 την Ισπανία στην πισίνα του Βελιγραδίου  και πανηγύρισε την είσοδο στις τέσσερις κορυφαίες ομάδες της Ευρώπης.</p>
<p>Η Ελλάδα έδειξε από την αρχή πόσο θέλει την διάκριση στο Ευρωπαϊκό, έμεινε συγκεντρωμένη μέχρι το φινάλε και πήρε την πολυπόθητη πρόκριση.</p>
<p>Όπως φαίνεται και από το σκορ, το «κλειδί» της νίκης ήταν η άψογη αμυντική λειτουργία, ενώ στην επίθεση τα τρία γκολ του Γιάννη Φουντούλη ήταν ήδη περισσότερα απ΄ όσα σημείωσαν συνολικά οι Ίβηρες.</p>
<p>Επόμενος αντίπαλος για την ομάδα του Θοδωρή Βλάχου θα είναι η οικοδέσποινα Σερβία το βράδυ (21.15) της Τετάρτης.</p>
<p>Τα οκτάλεπτα (με πρώτη την τυπικά γηπεδούχο Ισπανία): 0-2, 1-1, 1-2, 0-1</p>
<p>Η εξέλιξη του σκορ: 0-1 Φουντούλης (περιφέρεια), 0-2 Φουντούλης (περιφέρεια), 0-3 Μυλωνάκης (περιφέρεια), 1-3 Μάγιαρακ (π.π.), 1-4 Μουρίκης (π.π.), 1-5 Βλαχόπουλος (περιφέρεια), 2-5 Μάγιαρακ (περιφέρεια), 2-6 Φουντούλης (π.π.).</p>
<p>Η εθνική είχε 2/6 με παίκτη παραπάνω και τέσσερα γκολ από την περιφέρεια. Η Ισπανία είχε 1/11 με παίκτη παραπάνω και ένα γκολ από την περιφέρεια.</p>
<p><span style="color: #ff0000;"><strong>Οι συνθέσεις: </strong></span></p>
<p>ΙΣΠΑΝΙΑ (Γκαμπριέλ Ερνάντεθ): Αγκιλάρ, Μουνάριθ, Λόπεθ Εσκριμπάνο, Ρόκα, Μολίνα, Μινγκέλ, Σίρανι, Εσπανιόλ, Ταχούλ, Φερνάντεθ, Μάγιαρακ 2, Ετσενίκε, Λόπεθ Πινέδο</p>
<p>ΕΛΛΑΔΑ (Θοδωρής Βλάχος): Φλέγκας, Μυλωνάκης 1, Δερβίσης, Γεννηδουνιάς, Φουντούλης 3, Ποντικέας, Αφρουδάκης, Δελακάς, Μουρίκης 1, Κολόμβος, Γούνας, Βλαχόπουλος 1, Γαλανόπουλος</p>