<div>«Νιώθω ότι έχουμε ομαδάρα και εάν μείνουμε υγιείς μέχρι το τέλος τότε όλα θα πάνε καλά…», είπε ο Βασίλης Σπανούλης σε συνέντευξη που παραχώρησε στην εφημερίδα Goal.Ο ηγέτης της Εθνικής ομάδας έδωσε το σύνθημα για την κατάκτηση ενός μεταλλίου στο Ευρωμπάσκετ που ξεκινά σήμερα. «Ούτως ή άλλως όλοι διψάμε. Διψάμε για διάκριση, για το μετάλλιο που μας λείπει από το 2009 και έχει γίνει απωθημένο μας», ανέφερε χαρακτηριστικά και συνέχισε:</p>
<p>«Νιώθω πως έχουμε ομαδάρα και εάν μείνουμε υγιείς έως το τέλος και συνδυάσουμε την επιθυμία και τη φιλοδοξία με την ουσία, τότε όλα θα πάνε καλά. Πιστεύω ότι με τη σωστή χημεία, με τη διάθεση του καθενός να ανταποκριθεί στον όποιο ρόλο του ανατεθεί και έχοντας παντρέψει τις διαφορετικές γενιές και τις διαφορετικές κουλτούρες μπορούμε να πετύχουμε σπουδαία πράγματα. Είτε ένα λεπτό παίζει κάποιος είτε σαράντα πρέπει να δίνει ό,τι έχει και δεν έχει για την ομάδα και όχι για τον εαυτό του».</p>
<div></div>
<p>Το μυστικό για την επιτυχία της Εθνικής ομάδας στη διοργάνωση η οποία αρχίζει; Ο Βασίλης Σπανούλης τονίζει:</p>
<p>«Αυτή πρέπει να είναι η πανοπλία μας: να πνίξουμε τον ατομισμό μας και να αναδείξουμε τους καλούς εγωισμούς μας όπως συνέβη και στις μεγάλες επιτυχίες της προηγούμενης δεκαετίας. Οι σχέσεις ανάμεσα σε εμένα, στον Παπαλουκά, στον Διαμαντίδη, στον Ζήση και στον Χατζηβρέττα που παίζαμε στις ίδιες θέσεις δεν διαταράχθηκαν ποτέ, διότι μπορεί να είχαμε τις διαφωνίες μας, αλλά ήμασταν ταπεινοί, σεβόμασταν ο ένας τον άλλο και στηριχθήκαμε στο πνεύμα της συνεργασίας και της αγάπης», κατέληξε.</p>
<p>Πηγή: sport-fm.gr</p>
<div></div>
<div></div>
<div></div>
<div></div>
</div>