<div></div>
<div></div>
<div></div>
<p>«Ίσως κάποια λάθη που κάναμε να μας στοίχισαν», τόνισε ο Γρηγόρης Μάκος στον <strong>ΣΠΟΡ FM 94,6</strong> για τη χθεσινή ήττα του Παναιτωλικού από τον Παναθηναϊκό, στην πρεμιέρα της Σούπερ Λίγκας.</p>
<p>Με τον διεθνή άσο να προσθέτει πως «Νομίζω ότι ήταν μία άτυχη στιγμή το γκολ και να ήταν ανοργάνωτη η ομάδα μας».</p>
<p>Από εκεί και πέρα, ο 28χρονος μέσος μίλησε για την επιστροφή της ΑΕΚ, απάντησε στο ενδεχόμενο να επιστρέψει στην «Ένωση» και αποκάλυψε πως ένας από τους λόγους για τους οποίους επέστρεψε στην Ελλάδα ήταν και η Εθνική.</p>
<p>Τέλος, απέφυγε να σχολιάσει την κόντρα του Γιώργου Καραγκούνη με την ΕΠΟ, αφού δεν γνωρίζει 100% τι έχει συμβεί.</p>
<p><strong><u>Αναλυτικά όσα δήλωσε ο Γρηγόρης Μάκος στην εκπομπή του Βασίλη Βέργη και του Σάββα Λιβάνιου, «Αντεπίθεση»</u></strong></p>
<p><strong>Για τη νίκη του Παναθηναϊκού επί του Παναιτωλικού</strong>:</p>
<p>«Σίγουρα ο Παναθηναϊκός είναι μεγάλη ομάδα, με πολύ καλούς παίκτες σε ατομικό επίπεδο. Νομίζω όμως ότι και εμείς κάναμε ένα πολύ καλό παιχνίδι, ίσως κάποια λάθη που κάναμε να μας στοίχισαν. Το σκεπτικό του προπονητή μας είναι πως δεν φοβάται και δεν θέλει να αμυνθεί. Θεωρήσαμε χθες ότι έπρεπε να βγούμε μπροστά και να παρουσιάσουμε διαφορετικό πρόσωπο σε σχέση με τα φιλικά. Νομίζω ότι ήταν μία άτυχη στιγμή το γκολ και να ήταν ανοργάνωτη η ομάδα μας».</p>
<p><strong>Για το φετινό στόχο της ομάδας του</strong>:</p>
<p>«Δεν θέλω να βάλω εγώ κάποια ταμπέλα για κάποιον στόχο. Η ομάδα είναι πολύ νέα. Υπάρχουν νέοι παίκτες, νέοι προπονητές και είναι διαφορετικός ο τρόπος παιχνιδιού της. Δεν θέλουμε να πάμε χειρότερα από πέρσι. Φέτος έχουν ανέβει η ΑΕΚ και ο Ηρακλής, έχουν δυναμώσει το πρωτάθλημα και είναι πιο δύσκολο σε σχέση με την περσινή σεζόν. Αν παρουσιάσουμε αγωνιστικό πρόσωπο και χαρακτήρα σε σχέση με το χθεσινό ματς. Υπήρχαν παίκτες που μόλις είχαν υπογράψει και μόλις αφομοιώσουν την τακτική, θα είναι καλύτεροι στο μέλλον. Χρειάζεται χρόνος και μετά τη διακοπή του πρωταθλήματος, θα δουλέψουμε περισσότερο και θα μπουν όλοι στο κλίμα της ομάδας».</p>
<p><strong>Για τα υπέρ και τα κατά του Παναθηναϊκού</strong>:</p>
<p>«Είναι μεγάλη ομάδα, με ευρωπαϊκές παραστάσεις και εκπροσωπεί τη χώρα όσον το δυνατόν καλύτερα. Δυστυχώς, όπως και με άλλες ομάδες που έχουν οικονομικά προβλήματα, να μην έχει τη δυνατότητα να ανταπεξέλθει σε αυτό. Με τον κ. Αναστασίου έχουν φτιάξει ένα πολύ δυνατό σύνολο, με πολύ καλές μονάδες και αν δέσουν θα είναι πολύ καλύτεροι στο μέλλον. Αν κάνεις ένα λάθος, θα το εκμεταλλευτεί και θα το μετατρέψει σε γκολ. Δεν νομίζω ότι απειληθήκαμε ιδιαίτερα και ήμασταν διαβασμένοι από το παιχνίδι του. Κάποια λάθη μας στοιχίζουν και εμείς φάνηκε η διαφορά του Παναθηναϊκού».</p>
<p><strong>Για την εικόνα του χθεσινού ματς</strong></p>
<p>«Προσπαθήσαμε να εκμεταλλευτούμε το γεγονός ότι είχε δύο ψηλούς στόπερ. Με τον Μαρκόφσκι προσπαθήσαμε να απειλήσουμε και ήταν καλό το γεγονός πως δέχθηκαν νωρίς κίτρινη κάρτα. Όταν μία ομάδα έχει βάθος στον πάγκο, μπορεί να φέρει και άλλη βοήθεια».</p>
<p><strong>Για το φετινό πρωτάθλημα</strong></p>
<p>«Πιστεύω ότι θα είναι πιο ανταγωνιστικό το πρωτάθλημα. Δεν μιλάμε μόνο για τον πρωταθλητή. Θα έχουμε αποτελέσματα εκπλήξεις, κάτι που θα αρέσει και στον κόσμο. Είναι κάτι που το πιστεύω. Τα πράγματα στο ποδόσφαιρο δεν είναι σίγουρα. Από τη μία στιγμή στην άλλη όλα αλλάζουν. Άλλη ομάδα ήταν να παίξει στην κατηγορία, άλλη παίζει τώρα στη Σούπερ Λίγκα».</p>
<p><strong>Για την ΑΕΚ</strong>:</p>
<p>«Έχουμε δει τα φιλικά με δυνατές ομάδες και είδαμε ότι μέχρι να πετύχει το πρώτο γκολ με τον Πλατανιά δυσκολεύτηκε. Η εικόνα στα φιλικά δεν λέει κάτι, αλλά το θέμα είναι η εικόνα που θα έχει στα επίσημα ματς του πρωταθλήματος. Έχει πολλούς νέους και ξένους ποδοσφαιρστές που δεν ξέρω αν θα τους βγει. Η περσινή χρονιά του Γιόχανσον του βγήκε, αλλά όλα θα φανούν στο μέλλον και μέσα στο γήπεδο. Αυτή είναι η κατηγορία».</p>
<p><strong>Για το αν θα ήθελε να είναι στην «Ένωση»</strong></p>
<p>«Στην ΑΕΚ πέρασα τρία δύσκολα χρόνια. Σέβομαι τη φανέλα που έχω φορέσει, όπως και του Πανιώνιου. Κάθε ποδοσφαιριστής θα ήθελε να φοράει τη φανέλα μίας μεγάλης ομάδας. Αυτό όμως είναι το επάγγελμά μας. Έχω περάσει δύσκολα με τους τραυματισμούς μου και εκείνο που εύχομαι για εμένα και τους συναδέλφους μου είναι υγεία».</p>
<p><strong>Για το κυπριακό ποδόσφαιρο</strong>:</p>
<div></div>
<p>«Οι πρώτες ομάδες στην Κύπρο είναι πολύ ανταγωνιστικές, και με τα πλέι οφ και για τον πρωταθλητή, έχει μεγαλύτερη δυσκολία. Σε κάποιους τομείς αγωνιστικούς ξεπερνούν και την Ελλάδα. Έχουν οπαδούς και των δύο ομάδων, κάτι που μου αρέσει πολύ και θα το ήθελα. Υπάρχουν τιμωρίες και εδώ δεν γίνεται τίποτα, τα βλέπουμε και αυτά…».</p>
<p><strong>Για το ενδεχόμενο να επιστρέψει στην Εθνική</strong>:</p>
<p>«Θεωρώ ότι είμαι στην καλύτερη ηλικία ενός ποδοσφαιριστή. Είσαι πιο ώριμος από ποτέ. Υπάρχουν κάποια παιδιά που έχουν ξεπεταχθεί και τα πηγαίνουν καλά στους συλλόγους τους. Είναι στο μυαλό μου είναι η Εθνική και για αυτό γύρισα στην Ελλάδα και ελπίζω μέσα από τις εμφανίσεις μου με τον Παναιτωλικό να τα καταφέρουμε».</p>
<p><strong>Για την πτώση της Εθνικής</strong>:</p>
<p>«Με έχουν ρωτήσει πολλές φορές για αυτό. Δεν έχω όμως απάντηση για αυτό το θέμα. Ό,τι διαβάζω, ό,τι βλέπω και ό,τι γίνεται ξέρω. Δεν έχω καθαρή εικόνα για ποιον λόγο έχει συμβεί αυτό. Από τη μία ο Ρανιέρι, ότι έχει χαλάσει το κλίμα. Πήραν κάποιους ανθρώπους που τους πιστεύουν και τους έδιωξαν πάλι όλους. Ελπίζω σύντομα να γίνουν καλύτερα τα πράγματα, γιατί έτσι δεν πάμε μπροστά».</p>
<p><strong>Για το θέμα με τον Γιώργο Καραγκούνη και την ΕΠΟ</strong>:</p>
<p>«Επειδή δεν γνωρίζω 100% τι έχει συμβεί, δεν μπορώ να αναφερθώ. Από το λίγο που γνωρίζω σίγουρα για έναν τέτοιο ποδοσφαιριστή με αυτό το βιογραφικό και την προσωπικότητα δεν είναι ωραίο ό,τι βγήκε για εκείνον. Δεν βάζω το χέρι μου στη φωτιά για το τι έχει συμβεί στην πραγματικότητα».</p>
<p>&nbsp;</p>
<div></div>
<div> masternews.gr</div>
<div></div>