<p>Μεγάλη υπομονή και συγκέντρωση θα πρέπει να έχει ο Ολυμπιακός στο ματς με την Μπάμπεργκ, σύμφωνα με τον Γιάννη Σφαιρόπουλο, ο οποίος τόνισε ακόμη πως οι πρωταθλητές Γερμανίας παίζουν μπάσκετ πολύ υψηλού επιπέδου.</p>
<p>«<em>Παίζουμε ένα πολύ σημαντικό παιχνίδι. Είναι σημαντικό γιατί ο αντίπαλός μας είναι μία πολύ καλή ομάδα. Μπορεί να μην έχει την εμπειρία άλλων ομάδων στην Ευρωλίγκα, αλλά ο τρόπος που αγωνίζεται είναι υψηλού επιπέδου. Είναι μια ομάδα με όλη την σημασία της λέξης. Έχει ρόλους, στόχους και ομοιογένεια μέσα στο γήπεδο. Έχει περάσει στο Τοp16 κι έχει φέρει σε δύσκολη θέση μεγάλες ομάδες, όπως η Ρεάλ, η ΤΣΣΚΑ και η Μάλαγα. Με τους συνεργάτες μου έχουμε επιστήσει την προσοχή στους παίκτες. Προετοιμαζόμαστε τρεις μέρες για αυτό το παιχνίδι. Το παιχνίδι θέλει πολύ μεγάλη συγκέντρωση και υπομονή. Πρέπει να λειτουργήσουμε όλοι μαζί με σωστό τρόπο για να βγάλουμε την Μπάμπεργκ από το παιχνίδι μας. Έχει το σεβασμό μας η Μπάμπεργκ. Περιμένουμε το γήπεδο να είναι γεμάτο. Κάθε παιχνίδι στο Τοp16 είναι πολύ δύσκολο και θέλουμε τον κόσμο να είναι ο έκτος παίκτης μας</em>», δήλωσε αρχικά ο <strong>Γιάννης Σφαιρόπουλος</strong>.</p>
<p>Για την επιστροφή του Ματ Λοτζέσκι: «<em>Εδώ έχουμε συνέντευξη Τύπου για το αυριανό παιχνίδι. Για τον Λοτζέσκι δεν ξέρουμε ακόμα</em>».</p>