<div>
<ul>
<li> «Θα μπορούσα να πω πολλά, αλλά θα ήθελα να σταθώ στο σημερινό ματς», τόνισε ο Παναγιώτης Κονέ μετά την ήττα της Εθνικής Ελλάδας από την Φινλανδία και πρόσθεσε ότι «θα πρέπει να αποβάλουμε το μικρόβιο της ήττας. Είμαστε μία νέα σε ηλικία ομάδα».</li>
</ul>
<p>Αναλυτικά όσα δήλωσε ο διεθνής μεσοεπιθετικός της Ουντινέζε στην κάμερα του OTE Sport</p>
<p><strong>Για το γεγονός ότι η Εθνική ηττήθηκε σε ακόμη ένα παιχνίδι:</strong></p>
<p>«Θα πρέπει να αποβάλλουμε το μικρόβιο της ήττας. Είμαστε μία νέα σε ηλικία ομάδα. Είναι λίγο περίεργη η κατάσταση. Προσπαθούμε να παίξουμε καλό ποδόσφαιρο. Με τη Φινλανδία βγήκαν κάποιες φάσεις, αλλά δεν σκοράραμε. Μία ομάδα που θέλει να πηγαίνει σε τελικές φάσεις διοργανώσεων θα πρέπει να σκοράρει και με λίγες φάσεις. Όσο ήμουν στον πάγκο και όσο αγωνίστηκα οι παίκτες προσπαθήσαμε να σκοράρουμε, αλλά δεν τα καταφέραμε. Μετά από τέτοιες εμφανίσεις, όμως, θα πρέπει να κρατάμε τα θετικά και να αποβάλλουμε το μικρόβιο της ήττας».</p>
<div></div>
<p><strong>Για τους λόγους που οδήγησαν την Ελλάδα σε αυτήν την κατάσταση:</strong></p>
<p>«Θα μπορούσα να πω πολλά, αλλά θα ήθελα να σταθώ στο σημερινό ματς. Έχουν πάρει θέση πολλοί ποδοσφαιριστές και πολλοί παράγοντες εκτός αγωνιστικού χώρου. Οι παίκτες είπαμε όλοι μαζί ότι θα πρέπει να αλλάξουμε πρόσωπο».</p>
<p><strong>Για το τι πρέπει να αλλάξει:</strong></p>
<p>«Θα πρέπει να αποκτήσουμε και να δείξουμε νοοτροπία νικητή. Να παίρνουμε τα ματς ακόμα και αν δεν παίζουμε καλά. Να παλεύουμε ως το 90′ και να ξέρει ο αντίπαλος ότι δεν θα έχει εύκολο έργο. Η Φινλανδία περίμενε την κατάλληλη στιγμή για να σκοράρει. Το περίμενε ότι θα μας βάλει γκολ και θα πρέπει να αλλάξει αυτό. Να μην νιώθει έτσι ο αντίπαλος».</p>
<p>&nbsp;</p>
<div> arouraios.gr</div>
<div></div>
<div></div>
<div></div>
</div>