<p>Για το Μόναχο αναχώρησε το πρωί της Δευτέρας ο Μίκαελ Εσιέν. Στη Γερμανία ο Γκανέζος μέσος θα υποβληθεί σε επεμβατική θεραπεία για να απαλλαγεί οριστικά από το πρόβλημα του συνδρόμου κοιλιακών-προσαγωγών. </p>
<p>Τη συγκεκριμένη επέμβαση θα την κάνει μία από τις καλύτερες γιατρούς, η Γερμανίδα ειδικός, Ούλρικε Μούσαβεκ, η οποία πραγματοποιεί κατά κόρον την παραπάνω μέθοδο και χρησιμοποιεί ειδικά εργαλεία αναπαραγωγής εικόνας, – λαπαροσκόπια – που βασίζονται στην χρήση οπτικών ινών. </p>
<p>Μάλιστα, πληροφορίες θέλουν τον Αφρικανό χαφ να επιστρέψει σε έναν μήνα, αφού πρόκειται για μία απλή επέμβαση και θα βρίσκεται στην Αθήνα την Πέμπτη, ξεκινώντας το πρόγραμμα αποκατάστασης. </p>
<p>Ο διεθνής άσος αναμένεται να ξεκινήσει τρέξιμο σε 15 ημέρες και σε 25 με 30 ημέρες θα είναι πανέτοιμος να μπει σε κανονικούς ρυθμούς προπόνησης με την υπόλοιπη ομάδα. Το μόνο σίγουρο είναι πως ο Εσιέν θα είναι έτοιμος να παίξει και να κάνει τη διαφορά μετά το τέλος Αυγούστου.</p>