<div id="post-body-7442926679604633675" class="post-body entry-content">
<div>Ο Γιάννης Αυλακιώτης λύνει το μυστήριο και αποκαλύπτει τι έκανε ο Αλγερινός και ξέχασε την προπόνηση της ΑΕΚ.<br />
Έχουν περάσει μέρες φίλοι μου και όμως το «κιτρινόμαυρο» μυστήριο δεν έχει λυθεί ακόμα: Τι μπορεί να έκανε και ξέχασε να πάει στα Σπάτα ο Τζιμπούρ; Φυσικά η δικαιολογία του ότι μπέρδεψε το πρόγραμμα των προπονήσεων, δεν έπεισε ούτε το Γιώργο Κλεφτάκη (ο Περικλής Φέλλος της ΑΕΚ).</p>
<p>Η στήλη έψαξε, ρώτησε, έκανε ρεπορτάζ και έχει τις 10 πιθανές απαντήσεις στο κρίσιμο ερώτημα.</p>
<p>1. Είχε παίξει το Μπαρτσελόνα-Σεβίλλη άσο ημίχρονο-άσο τελικό και ο κουβάς ήταν βαθύς. Την ώρα που έγινε το 4-4 και άρχισε να σκίζει και να τρώει το δελτίο του, είδε τον Κομπότη να πηγαίνει άνετος και ωραίος στο πρακτορείο για την είσπραξη και δεν άντεξε. Ήπιε το μισό Βόσπορο για να συνέλθει και κοιμήθηκε λίγο παραπάνω. Τρίτη βράδυ κοιμήθηκε, Πέμπτη πρωί ξύπνησε.</p>
<p>2. Έβλεπε βίντεο με highlights του «Χρύσανθου». Ως άψογος επαγγελματίας που είναι ο Τζιμπούρ θέλει να γνωρίζει τα πάντα για τους παίκτες με τους οποίους θα τσακωθεί στη διάρκεια της χρονιάς. Μπορεί λοιπόν να έβλεπε Dvd Κρισάντους, στιγμιότυπα από τις ημέρες και τα έργα (4 συνεργεία της ΑΕΚ είναι σε ετοιμότητα για να μαζεύουν τζάμια όταν παίζει) του μεγάλου σκόρερ. Με αυτά που είδε θα ντράπηκε να πάει την άλλη μέρα να παίξει δίπλα του. Είναι σαν να πηγαίνει ο Γρίμπιλας να παίξει δίπλα στον τεράστιο Ντρογκμπά.</p>
<p>3. Είχε παίξει όλα στο μαύρο και του κάθισε κόκκινο. Μετά όπως και να το δεις, δεν βγαίνουν οι χρόνοι για προπόνηση. Αν σου συμβεί τέτοιο πράγμα θες: 2 ώρες να το πιστέψεις, 3 ώρες να μπινελικώσεις, 6 ώρες να προσπαθήσεις να ρεφάρεις, κι άλλες 3 ώρες για να ξαναμπινελικώσεις που έχασες ξανά. Πάει, όχι η πρωινή, αλλά και η απογευματινή (προπόνηση).</p>
<p>4. Είχε βραδινή προπόνηση με τον Κλέιτον, τον Ντιόγκο και τον Ροναλντίνιο στο Βέρτη. Ήταν το πρώτο φιλικό προετοιμασίας με το Βέρτη πριν αρχίσουν τα επίσημα του Οκτωβρίου (στο νέο μαγαζί). Ο Τζιμπούρ επειδή βλέπει μπροστά ξέρει ότι η ΑΕΚ θα κάνει μέσα στη σεζόν δυο τουλάχιστον γλέντια στου Βέρτη (Κύπελλο, Πρωτάθλημα) και ήθελε να δει το χώρο για να βρει τα κουνήματά του (στο τσιφτετέλι).</p>
<p>5. Έβλεπε τη διάσκεψη των προέδρων της Βουλής. Οι συνεδριάσεις με τη Ζωή στην προεδρεία έχουν μεγαλύτερο ενδιαφέρον και απ’ το «Καρουζέλ» με το Χάιμε Παλίγιο. Αν ο Τζιμπούρ έκανε το λάθος να συντονιστεί στο κανάλι της Βουλής θα τον πήρε το ξημέρωμα. Λίγο η Ζωή, λίγο η θάλασσα και ο Φίλης μου παρασύρθηκε ο Αλγερινός και είδε όλη τη διάσκεψη, η οποία ξεκίνησε με το Λεβαδειακό στη Football League και τελείωσε με το Λεβαδειακό ένα βήμα πριν το Τσάμπιονς Λιγκ.</p>
<p>6. Έβλεπε σε επανάληψη στην ΕΡΤ το παιχνίδι της Εθνικής με την Ισπανία στο Euro2004. Μετά το ματς είπε να κάτσει άλλα πέντε λεπτά να δει και τις δηλώσεις του Τσιάρτα και έγινε το κακό. 7 το απόγευμα (της Τετάρτης) τελείωσε την εισαγωγή του ο Βασίλαρος.</p>
<p>7. Πάλευε με τα θηρία. Το τεράστιο ρακούν που είχε πάρει τις προτάσεις του Τσακαλώτου για το Eurogroup, μπήκε και στο δωμάτιο του Τζιμπούρ και πήρε και το ξυπνητήρι του. Κύκλοι του Αλγερινού αναφέρουν ότι λίγα λεπτά πριν είχε πάρει και το Ρομπίνιο απ’ του Ρέντη.</p>
<p>8. Είχε προσφύγει στην Επιτροπή Εφέσεων της ΕΠΟ. Άκουσε από το Δέλλα ότι η προπόνηση ήταν το πρωί και προσέφυγε στην επιτροπή για να αλλάξει την ώρα της. Κι ενώ η Πειθαρχική Επιτροπή της Superleague είχε αποφασίσει με ψήφους 2-1 να παραμείνει το πρωί η προπόνηση, η Επιτροπή Εφέσεων της ΕΠΟ είχε τον τελευταίο λόγο και με ψήφους 3-0 ζήτησε την αλλαγή της πρωινής με τη βραδινή προπόνηση. Καθοριστικό ρόλο στην απόφαση διαδραμάτισε ο Κομπότης, ο οποίος το ‘χε παίξει πρωινή ημίχρονο/βραδινή τελικό.</p>
<p>9. Είχε ζητήσει βότκα και του έφεραν ρούμι. Αμέσως μετά το μικρό αυτό λάθος, ενημέρωσε τον σερβιτόρο ότι ως το τέλος της βραδιάς θα τον βλέπει όπως ο Σουάρες τον Κιελίνι και στη συνέχεια του ζήτησε να βγάλει μια selfie (για να τη δώσει στο αμπελαλέ). 7 ώρες αργότερα τα ίχνη του σερβιτόρου εντοπίστηκαν. Πήγε στην πρωινή προπόνηση της ΑΕΚ (ήταν το μοναδικό μέρος, στο οποίο αποκλείεται να συναντούσε τον Τζιμπούρ).</p>
<p>10. Έμεινε χωρίς σπίτι. Το γκρέμισε ο Γρανίτσας για να φτιάξει μεγαλύτερο στα Φιλαδέλφεια.</p></div>
<div></div>
<div>SDNA.GR</p>
<div style="clear: both;"></div>
</div>
</div>