<p>Στην ποιότητα που βγάζει ο Ολυμπιακός αναφέρθηκε ο Μάρκο Σίλβα, αλλά ανέφερε παράλληλα: «Ίσως χρειαστεί να αλλάξουμε τον τρόπο παιχνιδιού» και φανέρωσε την ικανοποίηση του για τις «ρεζέρβες».</p>
<p><u><strong>Αναλυτικά τα όσα δήλωσε</strong></u></p>
<p><strong>Κύριε Σίλβα, καθώς ο Ολυμπιακός είναι υποχρεωμένος να δίνει αγώνες κάθε τρεις τέσσερις ημέρες στις εγχώριες και τις ευρωπαϊκές διοργανώσεις, πόσο σας προβληματίζει η απουσία, λόγω τραυματισμού, του πολυτιμότερου παίκτη του περσινού πρωταθλήματος, του Τσόρι Ντομίνγκες;</strong></p>
<p>«Είναι αλήθεια πως από εδώ και πέρα οι υποχρεώσεις μας είναι ιδιαιτέρως αυξημένες. Και αυτό είναι δείγμα του πόσο μεγάλη ομάδα είμαστε και πόσο μεγάλος σύλλογος είμαστε. Γιατί κάθε μεγάλος σύλλογος που συμμετέχει σε πολλές διοργανώσεις, έχει συνεχόμενες υποχρεώσεις. Αυτό το γνωρίζαμε από την αρχή. Και ξέραμε ότι κατά τη διάρκεια της χρονιάς, ίσως παρουσιαστούν τραυματισμοί, οι οποίοι φυσικά δεν είναι κάτι καλό. Ιδιαίτερα όταν πρόκειται για την περίοδο αυτή που έχουμε συνεχόμενες υποχρεώσεις. Αλλά και όταν πρόκειται για οποιονδήποτε ποδοσφαιριστή μας, είτε για κάποιον που είναι τόσο πολύτιμος για την ομάδα μας. Είναι κάτι που δεν είναι καλό. Στο διάστημα αυτό θα πρέπει να δώσουμε όλοι μαζί μία απάντηση σαν ομάδα».</p>
<p><strong>Με δεδομένη την απουσία του Τσόρι, αλλά και τον τραυματισμό του Φουστέρ, ποιος ποδοσφαιριστής μπορεί να δίνει ανάσες στον Φορτούνη σε αυτή τη θέση πίσω από τον επιθετικό;</strong></p>
<p>«Είναι σαφές πως ο Φουστέρ είναι ένας παίκτης που μπορεί να βοηθήσει τον Φορτούνη στη θέση αυτή. Όμως, έχουμε πολλούς ποδοσφαιριστές, με άλλα χαρακτηριστικά ο καθένας, που μπορούν να προσφέρουν στην ομάδα κάτι διαφορετικό. Είμαστε μία μεγάλη ομάδα. Έχουμε πολλές λύσεις. Ίσως χρειαστεί να αλλάξουμε και τον τρόπο που παίζουμε. Ίσως χρειαστεί να βάλουμε δύο επιθετικούς ή να βοηθήσουμε με διαφορετικό τρόπο την ομάδα. Είναι κάτι το οποίο θα πρέπει να δουλέψουμε. Κάτι που θα πρέπει να σκεφτούμε. Να βρούμε διάφορες λύσεις, ώστε να είμαστε έτοιμοι στις επόμενες υποχρεώσεις μας».</p>
<p><strong>Μετά το παιχνίδι κυπέλλου με τον Πλατανιά κάνατε κολακευτικά σχόλια για ποδοσφαιριστές που είχαν λίγο έως και καθόλου χρόνο συμμετοχής στο πρωτάθλημα. Σκοπεύετε να τους δώσετε ευκαιρίες και στη Σούπερ Λίγκα;</strong></p>
<p>«Είναι σίγουρο πως έχουμε διάφορες λύσεις στο μυαλό μας. Από την αρχή ξέραμε πως έχουμε πολλές επιλογές για να κάνουμε εκτεταμένο rotation, σε διάφορες περιστάσεις, σε διάφορους αγώνες. Είναι κάτι που το κάναμε στο κύπελλο. Βλέπουμε πως αυτό περιέχει ένα ρίσκο. Όμως, αναλόγως με τον αγώνα θα βλέπουμε τι αλλαγές πρέπει να γίνουν. Στο κύπελλο είδαμε πως ξεκίνησαν πέντε ποδοσφαιριστές, οι οποίοι δεν είχαν παίξει ξανά σε επίσημο αγώνα, όπως και πολλοί άλλοι οι οποίοι είχαν παίξει λίγο.</p>
<p>Είδαμε πολλούς καινούργιους παίκτες και από τους περισσότερους έχουμε θετικά αποτελέσματα και θετική άποψη. Από “κει και πέρα πρέπει να σκεφτούμε ότι όλοι οι παίκτες θα πάρουν την ευκαιρία τους. Για όλους τους παίκτες θα έρθει η στιγμή που θα βοηθήσουν την ομάδα. Και αναλόγως με τη απάντηση που δίνει κάθε παίκτης όταν του δίνεται η ευκαιρία, έτσι θα παίρνει περισσότερο χρόνο στα επόμενα παιχνίδια. Έτσι, είναι το ποδόσφαιρο. Υπάρχουν πράγματα τα οποία πρέπει να αλλάζουμε. Πράγματα που πρέπει να σκεφτόμαστε καθημερινά. Και αναλόγως με το τι βλέπουμε στις προπονήσεις, θα προχωράμε».</p>
<p><strong>Το Σάββατο αντιμετωπίζετε τη Βέροια στην Ημαθία. Τι δείχνει για τις δυνατότητές της η νίκη που πέτυχε επί του εξαιρετικού φέτος Πανιώνιου στην προηγούμενη αγωνιστική στη Νέα Σμύρνη;</strong></p>
<p>«Έχουμε μπροστά μας ένα ακόμη πολύ δύσκολο παιχνίδι. Γνωρίζουμε πολύ καλά πως κανένα παιχνίδι δεν είναι εύκολο. Όμως, πραγματικά αυτή τη φορά έχουμε να αντιμετωπίσουμε εκτός έδρας έναν πολύ δύσκολο αντίπαλο. Δε θα είναι εύκολο για εμάς. Θα πρέπει να πάμε με τη μέγιστη συγκέντρωση στο παιχνίδι αυτό. Είναι ένας αντίπαλος ο οποίος είναι πολύ καλά οργανωμένος. Με αντεπιθέσεις μπορεί να δημιουργήσει προβλήματα. Θα πρέπει να είμαστε προσεκτικοί και αποτελεσματικοί στην επίθεση. Να είμαστε καλοί στην άμυνα. Να έχουμε την κατοχή της μπάλας. Να προετοιμαστούμε όσο καλύτερα γίνεται για αυτό το παιχνίδι. Να σεβαστούμε απόλυτα τον αντίπαλο όπως κάνουμε πάντα. Γιατί γνωρίζουμε πως όλα τα παιχνίδια που παίζουμε εκτός έδρας, είναι δύσκολα για εμάς. Θα πρέπει να πάμε σε αυτό το παιχνίδι για να πάρουμε τους τρεις βαθμούς».</p>
<p><strong>Και ένα ερώτημα που αφορά στη βαθμολογία. Πλέον, η διαφορά από τον δεύτερο Παναθηναϊκό έχει αυξηθεί στους έξι βαθμούς, ενώ από την ΑΕΚ και τον ΠΑΟΚ είναι 8 και 10 βαθμοί αντίστοιχα. Τι σημαίνει για την ομάδα σας αυτή η απόσταση από τους βασικούς αντιπάλους σας στο δρόμο προς τον τίτλο;</strong></p>
<p>«Το πρώτο πράγμα που μου έρχεται αμέσως στο μυαλό, είναι πως είναι σημάδι της καλής χρονιάς που κάνουμε. Έχουμε καταφέρει κάτι καταπληκτικό. Κερδίσαμε όλους τους βαθμούς που διεκδικήσαμε μέχρι τώρα στο πρωτάθλημα. Όλη αυτή η διαφορά σημαίνει πως μέχρι στιγμής έχουμε κάνει πολύ καλά τη δουλειά μας. Γνωρίζουμε πως αυτό δεν είναι εύκολο. Δεν είναι εύκολο να κερδίζεις όλους τους βαθμούς που διεκδικείς. Όμως, έχουμε καταφέρει κάτι τέτοιο. Ειδικά όταν παίξαμε με τον ΠΑΟΚ ή την ΑΕΚ, πήραμε όλους τους βαθμούς που διεκδικήσαμε, χωρίς να επιτρέψουμε στους αντιπάλους μας να πάρουν κάποιο βαθμό.</p>
<p>Έτσι δημιουργήθηκε αυτή η διαφορά. Αυτό δείχνει πως έχουμε μία ποιότητα στο παιχνίδι μας. Είμαστε συγκεντρωμένοι στους στόχους μας. Δείχνει πως είμαστε συγκεντρωμένοι στους στόχους μας ακόμη και στο Τσάμπιονς Λιγκ. Είμαστε συγκεντρωμένοι ακόμη και σε παιχνίδια τα οποία διεξάγονται πριν ή μετά από παιχνίδια του Τσάμπιονς Λιγκ, όπου υπάρχει μεγάλη ψυχολογική και σωματική κούραση. Δείχνει, λοιπόν, πως η ομάδα μας είναι συγκεντρωμένη, έχει πολύ καλή ψυχολογία. Είναι προσηλωμένη στους στόχους και έχει πολύ καλή ποιότητα. Έχουμε κάνει καλά παιχνίδια και φέραμε θετικά αποτελέσματα. Όμως, ακόμη δεν έχουμε κατακτήσει τίποτα. Μέχρι στιγμής είναι μία καλή διαφορά. Όμως πρέπει να συνεχίσουμε έτσι γιατί τίποτα δεν έχει τελειώσει».</p>