Προβληματισμένος από τις πολλές χαμένες ευκαιρίες του ΠΑΟΚ στον αγώνα με τον Αστέρα Τρίπολης στην Τούμπα ήταν μετά το τέλος του αγώνα ο Φακούντο Περέιρα.

Ο βαθμός της ισοπαλίας δεν ικανοποιεί κανέναν στον «Δικέφαλο του Βορρά», ωστόσο ο Περέιρα νιώθει αισιόδοξος ότι τα γκολ θα έρθουν.

«Το σημαντικό είναι ότι κάνουμε ευκαιρίες. Υπάρχει κούραση, σε σχέση με την αρχή της σεζόν. Πρέπει να είμαστε συγκεντρωμένοι. Τα γκολ θα έρθουν. Πρέπει να ξεκουραστούμε όσο μπορούμε και να συγκεντρωθούμε στο επόμενο παιχνίδι» ήταν τα πρώτα λόγια του Αργεντινού μεσοεπιθετικού στην κάμερα της Nova, προσθέτοντας:

«Σίγουρα δεν είναι καλό το συναίσθημα που μας αφήνει το παιχνίδι. Αισθανόμαστε καλά που δημιουργήσαμε ευκαιρίες, αλλά δυστυχώς δεν τις κάναμε γκολ. Αυτό μας προβληματίζει. Χάσαμε δύο βαθμούς που έπρεπε να πάρουμε με βάση την εικόνα του παιχνιδιού».