<p><strong>Μεγάλη στεναχώρια και απογοήτευση επικρατεί στις τάξεις της Εθνικής Ελλάδας για την πορεία στα προκριματικά του Euro 2016, όπως δήλωσε ο Κώστας Τσάνας στον ΣΠΟΡ FM 94,6, με αφορμή την… Εθνική Μυκόνου. </strong></p>
<p>Αναλυτικά όσα δήλωσε</p>
<p><span style="text-decoration: underline;"><strong>Για την επόμενη μέρα στην Εθνική Ελλάδας μετά τον αποκλεισμό από την τελική φάση του Ευρωπαϊκού Πρωταθλήματος:</strong></span></p>
<p><em>«Πρέπει να ξεχωρίσουμε σε μία τέτοια προσπάθεια. Υπάρχει πάρα πολύ μεγάλος το βάρος στους παίκτες και για όλους εκείνους που είναι στις εθνικές ομάδες. Υπάρχει μία αποτυχία, που με βάση τον όμιλο, δεν μπορεί να αφήσει ανεπηρέαστο κανέναν. Αν αναλογιστούμε το τι συνέβη από την αρχή των προκριματικών, τις αλλαγές προπονητών, τις ήττες και τις συγκυρίες και τους παίκτες που δεν έχουν βρει το ρυθμό τους. Μιλάμε για μία χώρα όπως είναι η Ελλάδα, που πρέπει να υπάρχουν κάποιες βάσεις. Πρέπει να υπάρχουν παίκτες που να έχουν την προσωπικότητα, να αγωνίζονται στους συλλόγους τους και πολλά άλλα. Έχουν συμβεί πολλά ανάποδα όλο αυτό το διάστημα. Υπήρχαν παίκτες που πέρσι δεν είχαν ομάδες, μόλις είχαν έρθει στην Εθνική και έτσι ήρθαν τα αρνητικά αποτελέσματα, τα οποία έφεραν προβληματισμό σε πάρα πολλά επίπεδα»</em></p>
<p><span style="text-decoration: underline;"><strong>Για τις διαφορές στην Εθνική μετά το Μουντιάλ σε σχέση με την παρουσία του Σάντος και του Ρεχάγκελ:</strong></span></p>
<p><em>«Εκείνο που αντιλαμβάνομαι εγώ τις δέκα μέρες που είμαι στην Εθνική, αφού ήμουν στην Ελπίδων και δεν μπορώ να ξέρω τι έχει γίνει το προηγούμενο διάστημα. Αυτό που μπορώ να σας πω με σιγουριά είναι για το αγωνιστικό κομμάτι και όχι για τα εξωαγωνιστικά. Σέβομαι την άποψη του κάθε παίκτη, αλλά ο κάθε άνθρωπος βλέπει το κάθε θέμα από τη δική του οπτική γωνία. Θυμηθείτε όταν περνάει ο καιρός πως κρίνουμε αυτούς τους ποδοσφαιριστές. Σαφώς επηρεάζεται μία ομάδα από το γενικότερο περιβάλλον».</em></p>
<p><span style="text-decoration: underline;"><strong>Για το τι πρέπει να γίνει για να μπορέσει να έχει καλή πορεία στα προκριματικά του Μουντιάλ η «γαλανόλευκη»:</strong></span></p>
<p><em>«Να παρουσιαστεί μία ομάδα με ξεκάθαρους στόχους. Μία ομάδα που οι παίκτες δεν θα βαριούνται να έρθουν στην Εθνική, αλλά θα το βλέπουν ως μία ακόμη ευκαιρία. Το θέαμα και αποτέλεσμα δεν ήταν ένας συνδυασμός που μας έδιναν τη νίκη. Τα τελευταία παιχνίδια που παρακολουθούμε στην προκριματική φάση του Euro 2016 ήταν 0-0, 0-1, 1-0, το Καζακστάν δεν χάνει και αρκετοί δείχνουν πως ακολουθούν τη στρατηγική μας. Χθες παίξαμε με τη Ρουμανία, η οποία είναι στην 7η θέση. Μία χώρα που είναι στην 44η θέση δεν έχασε από εκείνη που είναι στην 7η θέση. Τα παιδιά θα πάνε στην τελική φάση του Μουντιάλ, εάν έχουν τα στοιχεία που είχαμε στο παρελθόν και έφεραν τις επιτυχίες».</em></p>
<p><strong>Για το αν έλειπε η πειθαρχία στην ομάδα, όπως είπε την Παρασκευή ο κ. Γκιρτζίκης:</strong></p>
<p><em>«Η πειθαρχία έχει πολλές έννοιες. Η Εθνική ομάδα είναι μία ομάδα, όπως οι υπόλοιπες και πρέπει να υπάρχουν κανόνες. Όσον διάστημα ήμουν εγώ εκείνο που αντίκρισα ήταν πως οι παίκτες ήταν επηρεασμένοι από τα πολλά προβλήματα που περνούν από την κριτική που τους ασκείται. Αν καθημερινά διαβάζετε πράγματα που σας αφορούν και δεν είναι τόσο αληθινά, σίγουρα και εσείς θα επηρεαστείτε. Υπάρχει τεράστια στεναχώρια και απογοήτευση. Ο κάθε άνθρωπος είναι διαφορετικός και εκφράζεται διαφορετικά. Στον καλύτερο σύλλογο οι έντεκα που παίζουν έχουν την ίδια αντίδραση με εκείνους που δεν παίζουν και τόσο συχνά».</em></p>
<p><span style="text-decoration: underline;"><strong>Για την αντιπαράθεση της ΕΠΟ με τον Γιώργο Καραγκούνη:</strong></span></p>
<p><em>«Το καλύτερο που θα μπορούσατε να κάνετε είναι να μιλήσετε απευθείας μαζί τους. Όταν ένας παίκτης με την ιστορία, το ήθος, τον τρόπο που πέρασε από τις Εθνικές ομάδες και αγωνίστηκε για εκείνες θα πρέπει να λυθεί πιο ήπια. Το ποδόσφαιρό μας δεν έχει ανάγκη από τέτοιους διχασμούς, αλλά πρέπει να είμαστε όλοι ενωμένοι. Όλοι όσοι είναι στην Εθνική πρέπει να ενωθούν και να συνεχίζουν ενωμένες όλες οι πλευρές, αφού ο καθένας βρίσκει την ευκαιρία να χτυπήσει τις ομάδες μας. Στις δυσκολίες θέλουμε τον κόσμο δίπλα μας, αφού στις επιτυχίες δεν έχουμε τόσο ανάγκη την υποστήριξη. Κάποιοι πιστεύουν ότι δεν καταλαβαίνουν οι διεθνείς ότι είναι τελευταίοι σε έναν όμιλο με τα Φερόε με τρεις βαθμούς, όμως αυτό δεν ισχύει και όλους μάς πονάει αυτό το πράγμα. Από τη στιγμή που είσαι σε ένα πόστο που παίρνονται αποφάσεις κάποιες θα είναι σωστές και άλλες όχι. Έχουμε τόσα προβλήματα στο ποδόσφαιρό μας, δείτε πόσοι παίκτες έχουν συμμετοχές στο πρωτάθλημά μας και πρωταγωνιστικό ρόλο. Δεν μπορούμε να κάνουμε μεταγραφές στην Εθνική».</em></p>
<p><strong>Για τους 53 διεθνείς που έχουν κληθεί ως σήμερα και αν πρέπει να γίνει πιο κλειστό «κλαμπ», όπως ήταν παλιότερα με τον Ρεχάγκελ και τον Σάντος σε μικρότερο επίπεδο:</strong></p>
<p><em>«Συμφωνώ ότι η Εθνική πρέπει να αποτελείται από παίκτες υψηλού επιπέδου, αλλά πείτε μου όταν οι παίκτες δεν έχουν συμμετοχές και είναι τραυματίες πώς θα φτιάξουμε την 23άδα. Ρώτησε κανείς τον κ. Ρανιέρι γιατί έκανε αυτό το πράγμα και καλούσε παίκτες όπως ο Μάνταλος και ο Διαμαντάκος, τους οποίους χρησιμοποιούσε στην Εθνική. Χρειάζονται παίκτες-ορόσημο στην ομάδα, αλλά δεν μπορεί να αγνοήσει και εκείνος που είναι σε καλή κατάσταση».</em></p>
<p><strong>Για τα χαρακτηριστικά που πρέπει να έχει ο επόμενος προπονητής του αντιπροσωπευτικού συγκροτήματος:</strong></p>
<p><em>«Δεν παίζει ρόλο η εθνικότητα, αφού η γερμανική σχολή αποτελείται από προπονητές διαφορετικού στιλ. Υπάρχει πειθαρχία, υπάρχει αυταρχικός τεχνικός, υπάρχει ελαστικός προπονητής. Το θέμα είναι πώς ο προπονητής που θα έρθει θα αντιληφθεί το στιλ των παικτών μας και πώς έχουν μάθει να αγωνίζονται. Υπάρχουν παίκτες που έχουν πάνω από 50 συμμετοχές. Στο χθεσινό ματς υπήρχαν πολλοί παίκτες μικροί σε ηλικία, κάτι που μας κάνει να αισιοδοξούμε. Αφού υπάρχουν νεαροί σχετικά παίκτες και έχουν παραστάσεις σε υψηλό επίπεδο. Θυμηθείτε πως η ομάδα που πήρε το Euro ήταν κοντά στα 30. Αν είσαι με κάποιον που μιλάς και καταλαβαίνει, τότε υπάρχει προοπτική. Αν είσαι με κάποιον που κουβεντιάζεις και δεν καταλαβαίνει, τότε δεν πρόκειται να γίνει τίποτα».</em></p>
<p><strong>Για τους Έλληνες προπονητές και για την επιλογή ενός στον πάγκο της Εθνικής:</strong></p>
<p><em>«Υπήρχε ο Αλκέτας Παναγούλιας που πήγε την ομάδα πρώτη φορά σε Euro και Μουντιάλ. Όλοι οι Έλληνες προπονητές είχαν κάτι να δώσουν, όμως με τον ερχομό των κ.κ. Ρεχάγκελ και Σάντος άλλαξε η δυναμική της ομάδας. Πρέπει να παραδειγματιζόμαστε από το παρελθόν μας. Το ποδόσφαιρο στην Ελλάδα χρειάζεται βοήθεια και το βοηθάμε μόνο αν βρίσκουμε λύσεις».</em></p>
<p><strong>Για την περιβόητη ανάρτηση του Ίαν Βουγιούκας με το κολάζ των δύο Εθνικών:</strong></p>
<p><em>«Θεωρώ ότι αν έχει συμβεί κάτι τέτοιο, είναι κάτι που αφορά αυτό που ανεβάζει κάτι τέτοιο. Αφού μιλάμε για Εθνικές ομάδες, είναι για μία χώρα. Το να κερδίζεις δεν σημαίνει ότι ένας αθλητής δεν μπορεί να πάει στη Μύκονο. Τώρα αν φτιάξαμε και Εθνική Μυκόνου τι να πω…».</em></p>