<p>Ποινή φυλάκισης ενός έτους, επέβαλε δικαστήριο στην Αγγλία σε ερασιτέχνη ποδοσφαιριστή, επειδή τραυμάτισε σοβαρά με τάκλιν αντίπαλό του, αναφέρει το soccerplus.gr. </p>
<p>Ο λόγος για τον Ναθάνιελ Τζέιμς Κερ, ο οποίος σε αγώνα ερασιτεχνικού πρωταθλήματος που έγινε τον περασμένο Αύγουστο έκανε ένα βίαιο μαρκάρισμα και με τα δύο πόδια πάνω στον 30χρονο Στιούαρτ Πάρσονς, του οποίου ο αστράγαλος έσπασε σε δύο σημεία και κινδύνευσε σοβαρά να μην μπορέσει να περπατήσει ξανά.</p>
<p>Όπως αναφέρει η εφημερίδα Guardian, το συμβάν με τον τραυματισμό του παίκτη συνέβη όταν ο Πάρσονς τσακώθηκε με έναν παίκτη της αντίπαλης ομάδας. Τότε παρενέβη ο Κερ ο οποίος έτρεξε με φόρα από μακριά και «όπως ένας αθλητής που κάνει ένα μακρινό πήδημα» βρήκε το θύμα με τις τάπες και των δύο παπουτσιών του. </p>
<p>«Το έκανα για σένα», φώναξε στον συμπαίκτη του ο Κερ ενώ στην συνέχεια ο διαιτητής της αναμέτρησης τον απέβαλε από το ματς, και στην επίσημη αναφορά του για το συμβάν, υπογράμμισε πως ποτέ στην καριέρα του δεν είχε ξαναδεί τέτοιο βίαιο χτύπημα.</p>
<p>Ο Κερ που αντιμετώπισε 18 κατηγορίες, υποστήριξε στο δικαστήριο πως δεν είχε πρόθεση να χτυπήσει τον αντίπαλό του, ωστόσο ο δικαστής είχε άλλη άποψη, επιβάλλοντας την βαριά ποινή στον 27χρονο.</p>