<p>Οι Τούρκοι φίλαθλοι γιούχαραν τον ελληνικό εθνικό ύμνο και αποδοκίμαζαν κατά τη διάρκεια του ενός λεπτού σιγής στη μνήμη των θυμάτων του Παρισιού, κάτι που προκάλεσε την οργή του Φατίχ Τερίμ.</p>
<p>«<em>Κανένας δεν το θέλει να συμβαίνει και είναι κάτι που το έχουμε συζητήσει ξανά. Άκουσα και εγώ τις αποδοκιμασίες και τα σφυρίγματα στον ελληνικό εθνικό ύμνο. Ο κάθε ύμνος πρέπει να τυγχάνει σεβασμού. Είναι γείτονές μας οι Έλληνες, έπαιζαν μαζί μας και είναι σημαντικό να σέβεσαι τον γείτονά σου και ας μην έχει την ίδια θρησκεία και τα ίδια πιστεύω</em>», τόνισε αρχικά ο ομοσπονδιακός τεχνικός της γειτονικής χώρας και πρόσθεσε πως «<em>χάθηκαν άνθρωποι, καταστράφηκαν σπίτια και δεν μπορούν να περιμένουν ένα λεπτό; Δεν μπορούν να μείνουν ήσυχοι; Τι να τους εξηγήσεις. Αυτά τα γεγονότα δεν κάνουν καλό στην εικόνα μας. Βλέπουμε τρομοκρατικές επιθέσεις και αγώνες να αναβάλλονται. Η τρομοκρατία αφορά τους πάντες και αποτελεί απειλή για όλους μας. Η ειρήνη, η αδερφότητα και η κατανόηση πρέπει να υπάρχουν πάντα</em>».</p>