<p>Πρόστιμο ύψους 300 χιλιάδων ευρώ επέβαλλε η Επιτροπή Επαγγελματικού Αθλητισμού στην ΠΑΕ Ολυμπιακός και τον Βαγγέλη Μαρινάκη κρίνοντας ότι ο τελευταίος ασκεί διοίκηση στους ερυθρόλευκους κατά παράβαση του περιοριστικού όρου που του έχει επιβληθεί για την εμπλοκή του στην υπόθεση δράσης εγκληματικής οργάνωσης στο ποδόσφαιρο.</p>
<p>Η Επιτροπή δίνει ένα μήνα προθεσμία στον Βαγγέλη Μαρινάκη να αποκαταστήσει τους νόμιμους όρους άσκησης διοίκησης στην ΠΑΕ καλώντας τον ουσιαστικά να παραιτηθεί από τη θέση του.<br />
<b><br />
</b>«Όπως έχω πολλές φορές κατηγορηματικά δηλώσει, η πολιτική ηγεσία του Υπουργείου Αθλητισμού, αντίθετα με ό,τι συνέβαινε σε άλλες εποχές, σέβεται απολύτως την ανεξαρτησία των αρμόδιων οργάνων, χωρίς να παρεμβαίνει στο έργο τους ή να επηρεάζει τις αποφάσεις τους. Αυτό συμβαίνει και με την Ε.Ε.Α., σε όλες τις υποθέσεις που έχει μέχρι σήμερα χειριστεί. σχολίασε ο υφυπουργός Αθλητισμού Σταύρος Κοντονής</p>
<p>«Δεν επιθυμώ να υπεισέλθω στην ουσία οποιασδήποτε υπόθεσης ούτε να εκφράσω την προσωπική μου άποψη για την ορθότητα ή μη οποιασδήποτε απόφασης. Σε κάθε περίπτωση, κάθε θιγόμενος έχει τη δυνατότητα να ζητήσει τον έλεγχο κάθε απόφασης ή την επανεξέτασή της από την ίδια την Επιτροπή».</p>
<p>«Θέλω να καταστήσω σαφές προς όλους ότι το μόνο που ενδιαφέρει την Πολιτεία είναι η εμπέδωση της νομιμότητας, κυρίως όμως να διαβεβαιώσω ότι δεν γίνεται ανεκτή η εκ μέρους των αρμοδίων οργάνων παραβίαση κανόνων και προβλεπόμενων διαδικασιών, ιδίως ως προς τη λήψη των αποφάσεων και τη διαδικασία της ψηφοφορίας.Αυτή είναι η επιδίωξη και η σταθερή θέση μας».</p>