<p>Το γεγονός ότι ήδη συζητά με τους Μπράνκο Μιλοβάνοβιτς και Ντούσαν Μπάγεβιτς για πιθανούς μεταγραφικούς στόχους εν όψει του Ιανουαρίου παραδέχθηκε ο Γκουστάβο Πογέτ, μιλώντας στην κάμερα της NOVA.</p>
<p><strong>Αναλυτικά όσα δήλωσε:</strong></p>
<p>«Αυτό που μου άρεσε ήταν η ύπαρξη πολλών επιθετικών μέσα στην περιοχή, γεγονός το οποίο αυξάνει τις πιθανότητες για να σκοράρουμε. Σε ό,τι αφορά στο σύστημα, ίσως δεν ήμασταν τόσο οργανωμένοι μέσα στο γήπεδο, σε σχέση με το προηγούμενο που δουλεύαμε μέχρι τώρα. Το τέλειο θα ήταν κάπου στη μέση. Περισσότερο έχει να κάνει με τη συγκέντρωση. Δεν αφορά τόσο στη φυσική κατάσταση ή την τεχνική. Είναι θέμα συγκέντρωσης για το πώς πρέπει να κινείται κάθε παίκτης στο γήπεδο χωρίς τη μπάλα. Με τη μπάλα είναι εύκολο».</p>
<p><strong>Για το αν θα επιμείνει σε αυτό το σύστημα:</strong><br />
«Είναι μια επιλογή για την Κυριακή. Θα δούμε αν είναι έτοιμοι οι παίκτες που έπαιξαν στο κύπελλο και θα αποφασίσουμε».</p>
<p><strong>Για τις επιστροφές των Μπακάκη και Τζεμπούρ:</strong><br />
«Πλέον έχω μια ξεκάθαρη εικόνα για τους παίκτες που δεν είχαν χρόνο συμμετοχής, αφού τους είδα σε επίσημο παιχνίδι, για το πως συμπεριφέρονται και πως κινούνται μέσα στο γήπεδο, κατά τη διάρκεια ενός αγώνα που είναι επίσημος».</p>
<p><strong>Για τις μεταγραφές:</strong><br />
«Με τον κ. Μπάγεβιτς και τον κ. Μιλοβάνοβιτς βρισκόμαστε σε καθημερινή επαφή. Έχουμε ήδη αρχίσει να κοιτάμε κάποιους συγκεκριμένους ποδοσφαιριστές και να μελετάμε τις επόμενες κινήσεις μας. Προφανώς είναι πιο εύκολο, όταν τα ονόματα δε βγαίνουν στη δημοσιότητα.</p>
<p>Πρέπει να συμβούν πολλά πράγματα για να κάνουμε μια μεταγραφή, όπως για παράδειγμα να βρούμε έναν παίκτη με ποιότητα και να είναι στα οικονομικά δεδομένα που θέλουμε. Πρέπει να φροντίσουμε να γίνουν διάφορες κινήσεις έτσι ώστε να κάνουμε μια καλή μεταγραφή τον Ιανουάριο.</p>
<p>Αν αναλύσουμε τους παίκτες και το ρόστερ της ομάδας θα δούμε ότι έχουμε ποιότητα και ποσότητα τόσο στους τερματοφύλακες όσο και στην άμυνα, άρα εμείς θα επικεντρωθούμε περισσότερο στο κέντρο και στην επίθεση. Σε επιθετικούς παίκτες με ιδιαίτερα χαρακτηριστικά».</p>
<p><strong>Για την ομάδα της Καλλονής:</strong><br />
«Έχω παρακολουθήσει την Καλλονή και έχω δει ότι πρόκειται για μια πολύ καλοδουλεμένη ομάδα. Σε πολλά παιχνίδια θα μπορούσε να πάρει θετικό αποτέλεσμα, άρα είναι θέμα χρόνου να αλλάξει αυτή η κατάσταση. Γι′ αυτό εμείς πρέπει να συγκεντρωθούμε στο παιχνίδι μας και να μπούμε δυνατά στο γήπεδο».</p>