<p>Στη δημοσιότητα έδωσε η αστυνομία της Νέας Υόρκης το βίντεο από την λάθος σύλληψη του τενίστα Τζέιμς Μπλέικ.</p>
<p>Ο αρχηγός της αστυνομίας στη Νέα Υόρκη αλλά και ο δήμαρχος της πόλης ζήτησαν συγγνώμη από τον πρώην αστέρα του τένις Τζέιμς Μπλέικ, καθώς αξιωματούχοι του Μεγάλου Μήλου προσπάθησαν να ανασκευάσουν την γκάφα της εσφαλμένης σύλληψής του έξω από ξενοδοχείο στο Μανχάταν.</p>
<p>Ο αστυνομικός που συνέλαβε διά της βίας τον Μπλέικ μεταφέρθηκε σε γραφείο μακριά από τους δρόμους της πόλης, σε ένα επεισόδιο που αμαύρωσε την εικόνα του σώματος, εγείροντας υποψίες για ρατσιστική στάση στον τομέα των προσαγωγών, καθώς ο πρώην αθλητής είναι Αφροαμερικανός. Το σφάλμα ήταν ιδιαίτερα βαρύ, καθώς η Νέα Υόρκη φιλοξενεί αυτές τις μέρες τη διεθνή αθλητική διοργάνωση του τένις U.S. Open, στην οποία σημειωτέον ο Μπλέικ είναι από τους πλέον αγαπητούς τενίστες του κοινού.</p>
<p>«Ζήτησα προσωπικά συγγνώμη για το περιστατικό», δήλωσε ο αρχηγός της αστυνομίας, Ουίλιαμ Μπράτον, και ανέφερε ότι ο αθλητής είναι διατεθειμένος να συναντηθεί μαζί του και με τον δήμαρχο της Νέας Υόρκης, Μπιλ ντι Μπλάζιο. «Αυτό δεν έπρεπε να έχει συμβεί, δεν έπρεπε να αντιμετωπιστεί κατά αυτόν τον τρόπο», είπε ο Ντι Μπλάζιο μιλώντας στο δίκτυο NY1. Αστυνομικοί έριξαν τον 35χρονο τενίστα στο έδαφος και του πέρασαν χειροπέδες χωρίς να του εξηγήσουν τον λόγο.</p>
<p>«Θέλω μια εξήγηση για τη συμπεριφορά τους, επειδή όλοι πρέπει να λογοδοτούμε για τις πράξεις μας, το ίδιο και η αστυνομία», είπε ο Μπλέικ στην εκπομπή του <span class="caps">ABC</span> «Good Morning America».</p>
<p>Το επεισόδιο έλαβε χώρα έξω από το ξενοδοχείο Grand Hyatt της Νέας Υόρκης με πρωταγωνιστές άνδρες της αστυνομίας, που ερευνούσαν δίκτυο απάτης με πιστωτικές κάρτες. Ενας έμπορος, από τον οποίο είχε ψωνίσει μέλος του δικτύου, είχε δώσει στην αστυνομία φωτογραφία του υπόπτου.</p>
<p>«Αν δείτε αυτήν τη φωτογραφία, η ομοιότητα με τον κ. Τζέιμς Μπλέικ είναι εντυπωσιακή», απολογήθηκε ο επικεφαλής της ομάδας των αστυνομικών και πρόσθεσε: «Μοιάζουν σαν δίδυμοι». Η σύγχυση κλιμακώθηκε, όταν αυτόπτης μάρτυρας αναγνώρισε τον τενίστα την ώρα που εκείνος βρισκόταν έξω από το ξενοδοχείο και ετοιμαζόταν να μεταβεί στη διοργάνωση του U.S. Open.</p>
<p><iframe src="https://www.youtube.com/embed/8JonGF56qwE" width="420" height="315" frameborder="0" allowfullscreen="allowfullscreen"></iframe></p>