<p>Η πλευρά του Ολυμπιακού προσπάθησε να αποποιηθεί τις ευθύνες για τη ρίψη φωτοβολίδας στον αγώνα με τη Βέροια,που επέφερε τιμωρία μιας αγωνιστικής.</p>
<p>Ο πρόεδρος της Επιτροπής είπε πως «… <em>είμαστε σε χαλεπή θέση και δεν μπορούμε να δικάσουμε με βάση πεπατημένες του παρελθόντος. Δεν μπορούμε να αναληφθούμε για ποιο λόγο η ΕΠΟ αυστηροποίησε τις ποινές. Η απορία μας είναι για ποιο λόγο αυστηροποιήθηκε ο κανονισμός της ΕΠΟ τόσο πολύ</em>», για να παρέμβει ο Αλέξης Κούγιας (που ήταν στην αίθουσα εκπροσωπώντας τη Λάρισα σε δική της υπόθεση) λέγοντας πως «… <em>η ΕΠΟ αυστηροποίησε τις ποινές για να εκθέσει τους τακτικούς δικαστές</em>».</p>
<p>Ο δικηγόρος της ΠΑΕ Ολυμπιακός, Θεόδωρος Γιαννίκος, τόνισε στην αγόρευσή του πως οι «ερυθρόλευκοι» δεν είναι υπεύθυνοι, ενώ έκανε λόγο και για προσπάθεια από συγκεκριμένα ΜΜΕ να τιμωρηθεί ο σύλλογος. «<em>Σύμφωνα με την έκθεση της αστυνομίας τα εισιτήρια πουλήθηκαν κανονικά από τη γηπεδούχο ομάδα. Η ΠΑΕ Ολυμπιακός δεν μπορεί να κληθεί σε απολογία. Η ΠΑΕ Ολυμπιακός δεν μπορεί να είναι υπεύθυνη. Επί των πραγματικών περιστατικών η κλήση μας είναι λανθασμένη. Το φύλλο αγώνα λέει ότι στο 20ο λεπτό οι φίλαθλοι του Ολυμπιακού πέταξαν έναν πυρσό στον αγωνιστικό χώρο. Αυτό και τίποτα άλλο. Η ρίψη ενός πυρσού στον αγωνιστικό θεωρήθηκε ότι είναι φωτοβολίδα ευθείας βολής και υπάχθηκε στο συγκεκριμένο άρθρο. Η έκθεση της αστυνομίας δεν αναφέρει φωτοβολίδα. Η συγκεκριμένη δίκη έγινε και στα τηλεοπτικά κανάλια και συγκεκριμένες εκπομπές και έγινε καμπάνια ώστε ο Ολυμπιακός να τιμωρηθεί. Την ίδια μέρα η ομάδα του Παναθηναϊκού κλήθηκε αλλά το πρόστιμο ήταν μόνο 9.000 ευρώ</em>».</p>
<p>Η απόφαση δεν αναμένεται πριν το απόγευμα της Παρασκευής ή ακόμη και την επόμενη εβδομάδα.</p>