<p>Τρεις φορές αποπειράθηκε ο Φλορεντίνο Πέρεθ να «κλέψει» τον Αργεντινό σούπερ σταρ της Μπαρτσελόνα, Λιονέλ Μέσι, μεταξύ του 2011 και του 2015, όπως αποκάλυψε στο ραδιοφωνικό σταθμό Cadena COPE, Ο Άνχελ Εσπόσιτο, αθλητικός δημοσιογράφος, ισχυριζόμενος μάλιστα, ότι οι «μπλαουγκράνα» απέρριψαν και τις τρεις φορές την πρόταση, με τη σύμφωνη γνώμη του «Λέο», ο οποίος δήλωσε πως δε θέλει να φύγει από το Καμπ Νου.</p>
<p>«Ευχαριστώ, αλλά η ομάδα μου είναι η Μπαρτσελόνα» φέρεται να είπε ο Αργεντινός στον ίδιο τον Φλορεντίνο Πέρεθ.</p>
<p>Σύμφωνα με τον Εσπόσιτο, ο Μέσι προσεγγίστηκε πρώτη φορά το 2011, όταν η Μάντσεστερ Σίτυ έκανε μια μυθική πρόταση για να πάρει τον Κριστιάνο Ρονάλντο, όμως ο άνθρωπος, ο οποίος έκανε την κίνηση, αποκάλυψε στον πρόεδρο της «βασίλισσας» ότι ο Μέσι δεν ενδιαφερόταν.</p>
<p>Τα ίδια και το 2013, όταν ο Νεϊμάρ υπέγραψε στην Μπαρτσελόνα και ο Ρονάλντο δεν έλεγε να βάλει την υπογραφή του σε εκείνο το συμβόλαιο ανανέωσης. Τότε ο Πέρεθ, απλά ρώτησε πόσα θέλει η Μπάρτσα, απλά για να πάρει την απάντηση: «Δεν πωλείται».</p>
<p>Η τρίτη και τελευταία (μέχρι τώρα) αποτυχία, να εξασφαλιστεί η υπογραφή του Μέσι, έγινε το καλοκαίρι του 2015, όταν ο θρασύς Πέρεθ ζήτησε για άλλη μια φορά τον Αργεντινό. Και λέμε θρασύς γιατί το έκανε λίγες μέρες αφότου ο Μέσι είχε κατακτήσει άλλο ένα τρεμπλ με τους «μπλαουγκράνα».</p>
<p>Σημειώνεται ότι ο Μέσι, έχει συμβόλαιο μέχρι το 2018 και όπως είχε αναφέρει και παλαιότερα ο Guardian, η ρήτρα αποδέσμευσής του ξεπερνά τα 200 εκατ. ευρώ και η Ρεάλ είναι ίσως η μοναδική ομάδα στον κόσμο που μπορεί να κάνει μια τέτοια τρελή αγορά. Άντε και η Σίτυ.</p>