<p>Στον Παναθηναϊκό ανήκει από σήμερα ο Παναγιώτης Βλαχοδήμος, που μετά τον Ολυμπιακό απ΄ όπου «πέρασε και δεν ακούμπησε», θα αναζητήσει το restart της καριέρας του στους «πράσινους».</p>
<p>Ο 24χρονος ακραίος επιθετικός τέθηκε στη διάθεση του Αντρέα Στραματσόνι, που θα έχει έτσι ακόμη μια λύση για τις πτέρυγες. Στη διάρκεια της καριέρας του ο νεαρός ποδοσφαιριστής φόρεσε έως τώρα τις φανέλες των Άουγκσμπουργκ, Πλατανιά, Εργοτέλη και Νιμ.</p>
<p><strong>Η ανακοίνωση: </strong></p>
<p><em>«Η ΠΑΕ Παναθηναϊκός ανακοινώνει τη συμφωνία της με τον Παναγιώτη Βλαχοδήμο και τον καλωσορίζει στην οικογένεια του Συλλόγου.</em></p>
<p><em>Ο Βλαχοδήμος γεννήθηκε στις 12 Οκτωβρίου 1991 στη Στουτγάρδη της Γερμανίας. Στη Στουτγάρδη έκανε τα πρώτα ποδοσφαιρικά βήματα του έως το 2011 οπότε και τον απέκτησε η Ξάνθη.</em></p>
<p><em>Στην πρώτη του σεζόν κατέγραψε 27 συμμετοχές ενώ πέτυχε 3 γκολ. Το 2012 πήρε μετεγγραφή στον Ολυμπιακό, όπου έπαιξε μια χρονιά.</em></p>
<p><em>Στη συνέχεια δόθηκε δανεικός κατά σειρά στη γερμανική Αουγκσμπουργκ, στον Πλατανιά, στον Εργοτέλη και στη γαλλική Νιμ. Το καλοκαίρι του 2015 έμεινε ελεύθερος».</em></p>