<p>Κραυγή αγωνίας από τον πρόεδρο του ΠΣΑΠ, Σάκη Δημόπουλο, για την «κατάρρευση» του εγγυητικού ταμείου. Εξαντλήσαμε τα όρια της υπομονής», είπε στον ΣΠΟΡ FM 94,6 για την απεργία που αποφασίστηκε.</p>
<p><strong>Αναλυτικά, ο πρόεδρος του ΠΣΑΠ, Σάκης Δημόπουλος: </strong></p>
<p><strong>-την απόφαση του ΠΣΑΠ να κατέβει σε απεργία: </strong>«Έχουμε εξαντλήσει τα όρια της ανοχής και της υπομονής. Έχουμε μάθει από την πλευρά μας να μην αιφνιδιάζουμε, αλλά να είμαστε σε συνεργασία και σε επικοινωνία με την άλλη πλευρά. Το θέμα είναι πολύ σοβαρό. Το μεγαλύτερο ποσοστό των ποδοσφαιριστών παίρνει το μισθό του ανειδίκευτου εργάτη, 491 ευρώ. Υπάρχουν ομάδες που βιαίως υποβιβάζονται από τις επαγγελματικές κατηγορίες και ο ποδοσφαιριστής πληρώνει τις συνέπειες. Όταν ένας επαγγελματίας είναι απλήρωτος για τόσους μήνες με τον υποβιβασμό της ομάδας στο ερασιτεχνικό χάνει τα δεδουλευμένα χρήματα. Το ταμείο αρωγής θα έδινε στους ποδοσφαιριστές ένα μέρος, όχι όλα τα χρήματα».</p>
<p><strong>-τις δεσμεύσεις που δεν τηρήθηκαν:</strong> «Έχουν υπογραφεί μνημόνια κατανόησης από το 2013 με όλους τους εταίρους και την ΕΠΟ. Προβλέπονταν σε αυτά υποχρεώσεις και δικαιώματα εκατέρωθεν. Εμείς δεχτήκαμε να αυξήσουμε τα δοσολόγια, να υπάρχει η διευκόλυνση στη λίγκα και τις ΠΑΕ, ώστε να δώσουμε ζωή σε κάθε ομάδα και στους ποδοσφαιριστές. Αφαιρέσαμε και το δικαίωμα του διπλασιασμού κάνοντας πίσω ως σύνδεσμος. Η λίγκα είχε την υποχρέωση να υπογράψει, ώστε κάθε ομάδα της Super League να βάζει από 15.000, κάθε ομάδα από τη Football League 8.000 και όταν υπήρχε Football League 2 οι ομάδες από 3.000 ευρώ. Έχουν γίνει πολλές συναντήσεις με τους νομικούς της κάθε πλευράς για να φτιάξουμε τους κανονισμούς. Τον Απρίλιο του 2015 φτάσαμε σε συμβιβασμούς και από τότε δεν έχουν υπογραφεί οι κανονισμοί κι έχουμε αυτό το πρόβλημα. Βρεθήκαμε 5 Οκτωβρίου στο ΔΣ της Super League, που παρουσιάσαμε ένα πλάνο για το εγγυητικό ταμείο και είδαμε πως υπήρξαν ΠΑΕ που δεν γνώριζαν για το ποσό που πρέπει να δίνει ο καθένας. Το ποσό δεν είναι μεγάλο και θα πρέπει να το δούμε αλληλέγγυα».</p>
<p><strong>-τη συμπαράσταση όλων των παικτών στον αγώνα του ΠΣΑΠ:</strong> «Έχουμε στείλει επιστολή από 1η Δεκεμβρίου προς όλους τους φορείς και είμαστε ξεκάθαροι. Είναι δίπλα μας η Εθνική, όπως και όλοι οι αρχηγοί όλων των ομάδων, που θέλουν να στηρίξουν τον αδύναμο ποδοσφαιριστή. Είναι ένας κύκλος, όλοι οι ποδοσφαιριστές αρχίζουν από ερασιτέχνες και υπάρχει μια σειρά για να φτάσεις ψηλά».</p>
<p><strong>-το αν είναι εφικτό να βρεθεί λύση πριν την απεργία:</strong> «Αυτό δεν έχει να κάνει με μας. Εμείς εξαντλήσαμε όλα τα περιθώρια και αυτό το είπαμε με την ανακοίνωσή μας που είναι σαφής».</p>