<div>
<div></div>
<div></div>
<div></div>
<p>Αλλιώς τα υπολόγιζε, αλλιώς του ήρθαν…</p>
<p>Ο πολύ κακός Παναθηναϊκός έμεινε μακριά από τον καλό του εαυτό και η απίστευτη γκάφα του Στιλ (που έχασε την μπάλα απ’ την αγκαλιά του σε εκτέλεση φάουλ του Μπακασέτα), του κόστισε την ήττα στη Νέα Σμύρνη απ’ τον Πανιώνιο (1-0).</p>
<p>Ασύνδετο και με πολλά προβλήματα στη δημιουργία το τριφύλλι, δεν απείλησε καθόλου ως το 75′ τους παθιασμένους Νεοσμυρνιώτες. Στη συνέχεια είχε τρεις μεγάλες φάσεις (δοκάρι Ζέκα, σουτ Καλτσά, κεφαλιά Μπεργκ), αλλά δεν ήταν αρκετές να αποτρέψουν την πρώτη φετινή ήττα της ομάδας του Αναστασίου..</p>
<p><u><strong>Το ματς</strong></u></p>
<p>Η Νέα Σμύρνη παραδοσιακά τον δυσκολεύει και είναι αλήθεια πως ο Πανιώνιος μπήκε με διάθεση να περιμένει τον Παναθηναϊκό. Οι πράσινοι είχαν μια υπεροχή, είχαν μια φλύαρη κατοχή, αλλά ως εκεί… Μεγάλο πρόβλημα στη δημιουργία, με τον Μπεργκ να αναγκάζεται να γυρίσει πίσω και φυσικά το τριφύλλι να μην απειλεί τους γηπεδούχους, πέραν ενός σουτ του Καρέλη (11’) που μπλόκαρε άνετα ο Παπαδόπουλος. Όσο περνούσε η ώρα, όλο και περισσότερο οι φιλοξενούμενοι εμφάνιζαν αδυναμία στο να κάνουν πραγματικά παιχνίδι…</p>
<div></div>
<p><img src="http://www.freskanea.com/wp-content/uploads/2015/09/225753.jpg" alt="Τον «καθάρισε» ο… Στιλ" border="0" /></p>
<p>Και όταν δεν απειλείσαι (ο Πανιώνιος), τότε παίρνεις και ψυχολογία να βγεις δειλά-δειλά προς την εστία του αντιπάλου. Το πρώτο μήνυμα ήρθε απ’ τον Οικονόμου, όμως εκεί ο Στιλ αντέδρασε εξαιρετικά και απέκρουσε εντυπωσιακά. Λίγη ώρα όμως αργότερα, στο 33’ έγινε ο μοιραίος του Παναθηναϊκού. Όντας σε λάθος στάση, κάνοντας εντελώς λάθος υπολογισμό και χάνοντας την μπάλα μέσα από την αγκαλιά, έκανε δώρο στους κυανέρυθρους το προβάδισμα (από εκτέλεση φάουλ του Μπακασέτα). Πέτριτς ήταν άφαντος, Πράνιτς κακός, Αμπέντ προσπαθούσε, Ζέκα… χαμένος ως δεξί μπακ και Μπεργκ-Καρέλης «μπλοκαρισμένοι». Όλα αυτά σε συνδυασμό το εις βάρος τους γκολ, είχε μετατρέψει σε βουνό το βράδυ των πρασίνων.</p>
<p><img src="http://www.freskanea.com/wp-content/uploads/2015/09/225746.jpg" alt="Τον «καθάρισε» ο… Στιλ" border="0" /></p>
<p>Ο χρόνος είχε ήδη χαθεί, ο Παναθηναϊκός είχε πετάξει ένα ημίχρονο με ουσιαστικά μία τελική (το σουτ του Καρέλη στο 11’) και ο Αναστασίου ήταν υποχρεωμένος να προσπαθήσει να αλλάξει την τραγική εικόνα της ομάδας του. Έβαζε τον Ζέκα στα χαφ, έβαλε τον Καλτσά αντί του πραγματικά εκτός τόπου και χρόνου Πέτριτς, αλλά και πάλι η εικόνα δεν άλλαξε. Το τέμπο του ματς παρέμενε το ίδιο, με τους φιλοξενούμενους να μην έχουν τον τρόπο να κάνουν σωστά παιχνίδι και να απειλήσουν. Με την κλεψύδρα βέβαια να αδειάζει καταστροφικά σε βάρος τους…</p>
<p><img src="http://www.freskanea.com/wp-content/uploads/2015/09/225930.jpg" alt="Τον «καθάρισε» ο… Στιλ" border="0" /></p>
<p>Ο Καλτσάς ήταν ο μόνος που προσπαθούσε να πάρει στις πλάτες του το βαρύ φορτίο της «ανατροπής». Μάταια όμως διότι η βολίδα του έφυγε λίγο άουτ, ενώ το επόμενο 20λεπτο χάθηκε χωρίς την παραμικρή ιδέα. Χωρίς το παραμικρό πλάνο, χωρίς την παραμικρή φαντασία… Και φαινόταν πως αν δεν έρθει κάποια έμπνευση, ο Παναθηναϊκός δεν ήξερε πώς να φέρει τα πάνω-κάτω. Και παραλίγο με αυτό τον τρόπο να ισοφαρίσει αλλά ο κεραυνός του Ζέκα στο 75’ σταμάτησε στο δοκάρι, δείγμα του ότι πέραν από κακή εμφάνιση, το τριφύλλι δεν είχε και την τύχη με το μέρος του…</p>
<p><img src="http://www.freskanea.com/wp-content/uploads/2015/09/225938.jpg" alt="Τον «καθάρισε» ο… Στιλ" border="0" /></p>
<p>Στην απέλπιδα προσπάθεια οι πράσινοι επιχείρησαν το… κόλπο γκρόσο τουλάχιστον του βαθμού. Ο Καλτσάς, όμως βρήκε πάνω στο «τείχος» του Παπαδόπουλου (σε σουτ στο 89’), ενώ με την κοντινή κεφαλιά του Μπεργκ στις καθυστερήσεις εξανεμίστηκαν οι όποιες ελπίδες να αποτραπεί το 1-0 και να διασκεδαστούν… κάπως οι εντυπώσεις.</p>
<p>&nbsp;</p>
<p>&nbsp;</p>
<p>Παναθηναϊκός: Στιλ, Ζέκα, Νάνο, Κουτρουμπής, Ταυλαρίδης, Λαγός (46’ Μαρινάκης), Πράνιτς, Αμπέντ (68’ Νίνης), Πέτριτς (46’ Καλτσάς), Καρέλης, Μπεργκ.</p>
<p>Πανιώνιος: Παπαδόπουλος, Βλάχος, Χατζηισαΐας, Ρισβάνης, Οικονόμου, Κόρμπος, Σιώπης, Μασούρας, Μπακασέτας (91’ Ανσαριφάρντ), Μπουμάλ (86’ Βιγιάλμπα), Καραμάνος (73’ Μητρόπουλος)</p>
<p>Πηγή: sport-fm.gr</p>
<div></div>
<div></div>
</div>