<div>
<p> Πρόταση του Παναθηναϊκού στην Σούπερ Λίγκα, μέσω επιστολής την Παρασκευή, για διεξαγωγή των πλέι-οφ με την συμμετοχή και της πρώτης ομάδας στην κανονική διάρκεια. Οι πράσινοι προτείνουν διεξαγωγή μίνι-πρωταθλήματος…</p>
<p>τεσσάρων ομάδων για την ανάδειξη του πρωταθλητή, αλλά και ίδια διαδικασία για τις ομάδες που θα υποβιβαστούν (play-out).</p>
<p>Παράλληλα, στον Παναθηναϊκό ζητούν την θεσμοθέτηση διαδικασιών σχετικά με τους παρατηρητές των αγώνων, καθώς «αυτή την στιγμή δεν υπάρχει πλαίσιο στην Σούπερ Λίγκα».</p>
<p>Από το «Τριφύλλι» τονίζεται πως οι προτάσεις αποσκοπούν στην αύξηση του ενδιαφέροντος του πρωταθλήματος.</p>
<p><strong>Οι προτάσεις:</strong></p>
<div></div>
<p>– Τη διεξαγωγή Play-Offs με συμμετοχή των τεσσάρων πρώτων ομάδων του βαθμολογικού πίνακα (θέσεις 1-4) μετά το τέλος της κανονικής διάρκειας του πρωταθλήματος (μετά το πέρας των 30 αγωνιστικών). Ένας όμιλος τεσσάρων ομάδων, με τις ομάδες να παίζουν μεταξύ τους εντός και εκτός έδρας, αρχίζοντας με τους βαθμούς που συγκέντρωσαν κατά τη διάρκεια της κανονικής περιόδου διαιρώντας δια του δύο.</p>
<p>– Τη διεξαγωγή Play-Out με συμμετοχή των τεσσάρων τελευταίων ομάδων του βαθμολογικού πίνακα (θέσεις 13-16) μετά το τέλος της κανονικής διάρκειας του πρωταθλήματος (μετά το πέρας των 30 αγωνιστικών). Ένας όμιλος τεσσάρων ομάδων, με τις ομάδες να παίζουν μεταξύ τους εντός και εκτός έδρας, αρχίζοντας με τους βαθμούς που συγκέντρωσαν κατά τη διάρκεια της κανονικής περιόδου διαιρώντας δια του δύο.</p>
<p>– Τη θεσμοθέτηση διαδικασιών σχετικά με τους παρατηρητές αγώνων. Αυτή τη στιγμή δεν υπάρχει κανένα πλαίσιο γύρω από το οποίο κινείται η Super League σχετικά με τους παρατηρητές. Ο Παναθηναϊκός θεωρεί επιτακτική ανάγκη την άμεση θεσμοθέτηση και εφαρμογή ενός πλαισίου και προτείνει ένα σχέδιο κανονισμού, θέτοντας το ως βάση συζήτησης εντός του Συνεταιρισμού με αίτημα ψήφισής του πριν από την έναρξη της επικείμενης νέας ποδοσφαιρικής περιόδου.</p>
<p>– Τον εναρμονισμό της προκήρυξης στις διατάξεις περί περιορισμού στον αριθμό ποδοσφαιριστών του ρόστερ κάθε ομάδας (πρώτος χρόνος μέχρι 27 παίκτες άνω των 21 ετών και όσους θέλει στις μικρότερες ηλικίες, δεύτερος έως 26 και τρίτος μέχρι 25), επί τη βάσει της πρότασης που ήδη έχει υποβάλει η ΠΑΕ στη Super League στις 13.07 και συζητήθηκε σε επιτροπή του Συνεταιρισμού.</p>
<p>Όπως γίνεται κατανοητό οι προτάσεις του Παναθηναϊκού κινούνται προς την κατεύθυνση της αύξησης του ενδιαφέροντος του πρωταθλήματος της Super League (αφού πια ο πρωταθλητής θα προκύπτει μέσω των Play – Offs και πλέον δύσκολα θα προκύπτουν βαθμολογικά αδιάφορες ομάδες λόγω και των Play Out), της αναβάθμισης του προϊόντος (μέσω και της προβολής από τη Nova περισσότερων αγώνων υψηλής σημασίας, που θα μπορούσε να αποτελέσει και μία ενδιαφέρουσα βάση συζήτησης για την αναπροσαρμογή του ανταλλάγματος) όσο και της διαφάνειας (με τη θέσπιση κανόνων και πλαισίου για τους παρατηρητές αγώνων αλλά και στα ρόστερ των ομάδων).</p>
<p>Πηγή: sport-fm.gr</p>
<div></div>
</div>