<p>Ο Παναθηναϊκός αναδείχθηκε νικητής στο αθηναϊκό ντέρμπι με την ΑΕΚ, της οποίας επιβλήθηκε 67-64 ως φιλοξενούμενος στην κοινή έδρα τους, στο ΟΑΚΑ, διευρύνοντας το αήττητο σερί του στην Α1 στα 12 παιχνίδια και υποχρεώνοντας την Ένωση στην τρίτη φετινή ήττα της.</p>
<p>Το «κλειδί» της νίκης για τους «πράσινους» κρατούσε ο νεαρός σέντερ Παπαγιάννης, ο οποίος ήρθε από τον πάγκο για να δώσει 8 πολύτιμους πόντους και να «γεμίσει» το κενό που είχε δημιουργήσει στους ψηλούς κυρίως ο «απών» για δεύτερο σερί ματς (μετά την Κωνσταντινούπολη) Κούζμιτς, αλλά και ο κακός απόψε Ραντούλιτσα.</p>
<p>Όπως δείχνει το τελικό σκορ, ο αγώνας ήταν ντέρμπι σε όλη τη διάρκειά του και η Ένωση έφτασε μια ανάσα από το να υποχρεώσει τον Παναθηναϊκό στην πρώτη φετινή ήττα του, χάνοντας το παιχνίδι στις λεπτομέρειες. Το πρώτο δεκάλεπτο έληξε με τους «κιτρινόμαυρους» μπροστά 18-17 και τον Χέρστον να οδηγεί τους συμπαίκτες του.</p>
<p>Το ημίχρονο έληξε ισόπαλο 37-37, αφού κανένας από τους δύο αντίπαλους δεν μπορούσε να ξεφύγει, ενώ οι παίκτες του Σάσα Τζόρτζεβιτς έπαιζαν χωρίς καθαρό μυαλό και είχαν πολλές κακές επιλογές, την ώρα που η ΑΕΚ δεν έπαιρνε έως τότε την παραμικρή βοήθεια στην επίθεση από τον καλύτερο παίκτη της, τον Μαυροκεφαλίδη.</p>
<p>Στην τρίτη περίοδο, όμως, ήταν μόνο ο διεθνής σέντερ που σκόραρε ως το 28΄:20΄΄, οπότε ευστόχησε και ο Σάκοτα, για να γράψει το ταμπλό στο 30΄ 50-49 (με τρίποντο του Καλαμπόκη) και οι «μονομάχοι» να μπουν στην τελική ευθεία εκκινώντας ουσιαστικά από την ίδια αφετηρία.</p>
<p>Η ΑΕΚ προηγήθηκε 54-49 στο 31΄:35΄΄, αλλά με τον Καλάθη να παίρνει πρωτοβουλίες και τον Παπαγιάννη να κάνει εξαιρετικά τη δουλειά του, ο Παναθηναϊκός ξανάγινε αφέντης του αγώνα περνώντας με 63-58 και 66-60 στο 38΄:02΄΄. Η Ένωση προσπάθησε για την ανατροπή με μακρινά σουτ, που όμως δεν «βγήκαν» και κάπως έτσι γράφτηκε ο επίλογος του αγώνα.</p>