<p>Αποφράς υπήρξε η ημέρα για όλους τους αθλητές που έχουν σχέση με την Ελλάδα και την Κύπρο, γηγενείς και ομογενείς, οι οποίοι συμμετείχαν στο τελευταίο Grand Slam της χρονιάς, το U.S. Open της Νέας Υόρκης.</p>
<p>Η 20χρονη <strong>Μαρία Σάκκαρη</strong>, κορυφαία Ελληνίδα αθλήτρια στην παγκόσμια κατάταξη, στην πρώτη εμφάνιση της καριέρας της σε τουρνουά τέτοιου επιπέδου ηττήθηκε από την Κινέζα <strong>Κιανγκ Βανγκ</strong> με 0-2 (5-7, 2-6), αφού πάλεψε πολύ στο πρώτο σετ.</p>
<p>Νοκ άουτ και ο Κύπριος πρωταθλητής <strong>Μάρκος Παγδατής</strong> χωρίς να ολοκληρώσει τον αγώνα του απέναντι στον <strong>Στιβ Νταρσίς</strong>, καθώς εγκατέλειψε στο 4ο σετ κι ενώ εκείνη τη στιγμή έχανε 1-3.</p>
<p>Ο Παγδατής τραυματίστηκε στο πόδι κατά τη διάρκεια του παιχνιδιού και παρότι πήρε το πρώτο σετ με 7-6, έχασε τα επόμενα δύο από τον Βέλγο αντίπαλό του (3-6, 2-6) και στο τέλος επέλεξε να σταματήσει, αφού έβλεπε ότι δεν μπορούσε να αντιμετωπίσει τον Νταρσίς με το πρόβλημα που είχε.</p>
<p>Ο 20χρονος (εξ Αυστραλίας) ομογενής <strong>Νικ Κύργιος </strong>για ακόμη μία φορά δεν τα κατάφερε απέναντι στον <strong>Άντι Μάρεϊ</strong>, τουλάχιστον όμως έχει τη συνείδηση ήσυχη ότι πάλεψε απέναντι σε έναν από τους καλύτερους αθλητές στον πλανήτη.</p>
<p>Ο 28χρονος Σκωτσέζος, που θα διεκδικήσει στην αμερικανική μεγαλούπολη τον τρίτο τίτλο του σε τουρνουά Grand Slam και δεύτερο στη συγκεκριμένη διοργάνωση, επιβλήθηκε με 3-1 (7-5, 6-3, 4-6, 6-1), προκρίθηκε στον 2ο γύρο για 11η συνεχή χρονιά και τώρα θα βρει μπροστά του τον <strong>Aντριάν Μαναρινό</strong>.</p>
<p>Η φυσική κατάσταση πρόδωσε τον άλλο Ελληνοαυτραλό της διοργάνωσης, τον 19χρονο <strong>Θανάση Κοκκινάκη</strong>, ο οποίος είχε οδηγήσει τον αγώνα του με τον <strong>Ρισάρ Γκασκέ</strong> σε πέμπτο σετ (4-6, 6-1, 4-6, 6-3), αλλά αποχώρησε ενώ έχανε 0-2 από τον Γάλλο, αφού οι συνεχείς κράμπες από την υπερπροσπάθεια δεν τον άφησαν να φτάσει ως το τέλος.</p>