<p>Πολύ πιο απαιτητικό είναι το πρωτάθλημα MLS από την Premier League, σύμφωνα με τα όσα δήλωσε ο Ντιντιέ Ντρογκμπά, εστιάζοντας στις δυσκολίες που υπάρχουν όσον αφορά τις μεγάλες αποστάσεις.</p>
<p>Ο Ιβοριανός τόνισε ότι τα πολύωρα ταξίδια από το ένα γήπεδο στο άλλο παίζουν αποφασιστικό ρόλο στην απόδοση της κάθε ομάδας και για αυτό δύσκολα μπορεί κάποιο σύνολο να ξεχωρίσει.</p>
<p>«Αποτελεί μια διαφορετική πρόκληση το MLS. Ο κόσμος πιστεύει ότι είναι εύκολο να παίζεις εκεί. Πιστέψτε με, είναι πολύ πιο δύσκολο από το να παίζεις στην Premier League, λόγω των ταξιδιών.</p>
<p>Μπορεί να μείνεις σε ένα αεροδρόμιο για τρεις ή τέσσερις ώρες, αν χάσεις την πτήση σου, έτσι όλα τα παιχνίδια είναι αμφίρροπα. Δεν υπάρχουν πολύ εκτός έδρας νίκες, γιατί όταν οι φιλοξενούμενοι φτάνουν στο γήπεδο είναι πολύ κουρασμένοι», είπε ο Ντρογκμπά που τα πηγαίνει περίφημα στην Μόντρεαλ, έχοντας σκοράρει 12 γκολ σε 12 εμφανίσεις.</p>
<p>Τέλος, ο 37χρονος έκανε και μια πρόβλεψη για την ανάπτυξη που θα έχει τα επόμενα χρόνια το MLS: «Είναι μία αναπτυσσόμενη λίγκα και νομίζω ότι θα γίνει μία από τις πιο σημαντικές του κόσμου σε λίγα χρόνια».</p>
<p>Πηγή: Sport fm</p>