<div>
<p>&nbsp;</p>
<p>Σπουδαία μεταγραφή για την ΑΕΚ. Η «Ένωση» κινούμενη… κάτω από τα ραντάρ, κατάφερε να αποκτήσει τον Λουκά Μαυροκεφαλίδη. Ο 31χρονος πάουερ φόργουορντ/σέντερ έμεινε ελεύθερος από τον Παναθηναϊκό, δεν βρήκε αυτό που έψαχνε στο εξωτερικό (παρότι είχε καλή πρόταση από τη Μάλαγα) και επέλεξε την εξαιρετική πρόταση των «κιτρινόμαυρων» (άνω των 500.000 ευρώ το χρόνο) υπογράφοντας για 1+1 χρόνια.</p>
<p>Φέτος ο Μαυροκεφαλίδης είχε 5,2 πόντους και 3,2 ριμπάουντ σε 12:26 κατά μέσο όρο στην κανονική περίοδο της Basket League, αλλά στα play offs εκτόξευσε τους αριθμούς του μετρώντας 18,4 πόντους, 8,1 ριμπάουντ και 2,2 ασίστ σε 26:09 κατά μέσο όρο.</p>
<p>Ο πρώην διεθνής άσος, που έχει περάσει από Ολυμπιακό, ΠΑΟΚ, Βαλένθια, Ρόμα, Μπαρτσελόνα και Σπαρτάκ Αγίας Πετρούπολης, είχε 7 πόντους και 3,3 ριμπάουντ σε 13:27 ανά αγώνα στην Ευρωλίγκα.</p>
<p><strong>Η ανακοίνωση:</strong></p>
<p>«Η διοίκηση της ΑΕΚ πιστή στην δέσμευσή της να δημιουργήσει σύνολο, που θα πρωταγωνιστήσει σε Ελλάδα και Ευρώπη, συνεχίζει το σερί μεταγραφών της. Η διοίκηση της ΑΕΚ βρίσκεται στην ευχάριστη θέση να ανακοινώσει ότι συμφώνησε με το διεθνή φόργουορντ/σέντερ Λουκά Μαυροκεφαλίδη.</p>
<div></div>
<p>Ο μέχρι και πρότινος άσσος του Παναθηναϊκού (31 χρ., 2μ.10) υπέγραψε συμβόλαιο με τη «Βασίλισσα» για 1+1 χρόνο.</p>
<p>Ο Λουκάς Μαυροκεφαλίδης ξεκίνησε την καριέρα του από τα Τμήματα Υποδομής του ΠΑΟΚ, ενώ δεν άργησε για αναδειχθεί σε σημαντική μονάδα για την ομάδα της Θεσσαλονίκης κάνοντας ομάδες από την Ευρώπη και το NBA να στρέφουν τα βλέμματα τους πάνω του.</p>
<p>Το καλοκαίρι του 2006 μετακόμισε στην ιταλική Βίρτους Ρόμα, ωστόσο, δεν κατάφερε προσαρμοστεί στο παιχνίδι των Ιταλών και τον Φεβρουάριο του 2007 έφυγε για την Ισπανία και την Βαλένθια με τη μορφή δανεισμού. Στις 12 Ιουλίου του 2007 ο Ολυμπιακός ανακοίνωσε την απόκτησή του για 3 χρόνια, ωστόσο, τον Ιούλιο του 2008 μετακόμισε για το Μαρούσι.</p>
<p>Την επόμενη σεζόν (2009-2010) επέστρεψε εκ νέου στον Ολυμπιακό όπου και παρέμεινε δύο χρόνια, ώσπου πήρε μεταγραφή μέχρι το 2013 στη ρωσική Σπαρτάκ Αγίας Πετρούπολης.</p>
<p>Στα τέλη της σεζόν 2012-2013 δέχθηκε το κάλεσμα της Μπαρτσελόνα, όπου υπέγραψε για την βοηθήσει στα πλέι οφ του ισπανικού πρωταθλήματος. Το καλοκαίρι του 2013 υπέγραψε διετές συμβόλαιο συνεργασίας με τον Παναθηναϊκό και την χρονιά που μας πέρασε συμπεριλήφθηκε στην κορυφαία πεντάδα της Basket League ΣΚΡΑΤΣ».</p>
<p>Πηγή: sport-fm.gr</p>
<div></div>
<div></div>
<div></div>
<div></div>
</div>