<p>Τα αποτελέσματα της προσπάθειας ανασύνταξης που γίνεται στον ΠΑΟΚ περιμένει να δει ο Ιγκορ Τούντορ στο αυριανό ματς με την Καμπάλα. Εκτός ενδεκάδας ο Κλάους, όπως αποκάλυψε ο Κροάτης.</p>
<p>Αναλυτικά:</p>
<p><strong>Για το αυριανό παιχνίδι με την Καμπάλα:</strong></p>
<p>«Περιμένω να δω την ομάδα που είδα στην προπόνηση το πρωί. Με θετική διάθεση μέσα σε καλή ατμόσφαιρα. Θα πάμε στο ξενοδοχείο 20 παίχτες όλοι μαζί για να είμαστε πιο συγκεντρωμένοι. Στο αυριανό παιχνίδι έχουμε μία συγκεκριμένη κατάσταση και πρέπει να εστιάσουμε στην ομάδα μας και στον τρόπο παιχνιδιού μας».</p>
<p><strong>Για την προσπάθεια ανασύνταξης μετά τα άσχημα αποτελέσματα: </strong></p>
<p>«Τα αποτελέσματα της προσπάθειας που έγινε της τελευταίας ημέρες θα φανούν αύριο. Η ψυχολογία παίζει πάντα σημαντικό ρόλο, είναι μέρος της δουλειάς του προπονητή ανεξαρτήτως αποτελέσματος. Τα αποτελέσματα θα τα δούμε και περιμένω απαντήσεις στο γήπεδο».</p>
<p><strong>Για το αν θα ξεκινήσουν μαζί στο αυριανό παιχνίδι Αθανασιαδης και Μπερμπάτοφ</strong></p>
<p>«Δεν θα ξεκινήσουν και οι δύο. Δεν θα ξεκινήσει ο Κλάους, βασικός θα είναι ο Πέλκας. Όλοι πρέπει να δίνουν το κάτι παραπάνω ανεξάρτητα από το όνομα τους. Αυτό είναι το ποδόσφαιρο. Κάποιες φορές είναι σκληρό. Το σημαντικό στο ποδόσφαιρο είναι τι κάνεις τώρα. Στο παιχνίδι θα ξεκινήσω τους 11 που θεωρώ ότι είναι το καλύτερο για την ομάδα τη δεδομένη χρονική στιγμή. Αυτό δεν σημαίνει ότι οι 6-7 που δεν θα ξεκινήσουν δεν είναι σημαντικοί. Όλοι είναι σημαντικοί, όλοι χρειάζονται.</p>
<p>Για να το εξηγήσω λίγο περισσότερο τακτικά, όταν παίζουν οι δυο τους χάνουμε λίγο την ισορροπία μας. Νομίζω ότι με τον Πέλκα μέσα έχουμε περισσότερη ισορροπία σε άμυνα δημιουργικό τομέα και επίθεση».</p>
<p><strong>Για το τι πρέπει να γίνει για να ανέβει η ομάδα ψυχολογικά:</strong></p>
<p>«Στην Ελλάδα από ότι έχω δει μέχρι τώρα, όλες οι ομάδες δημιουργούν 3-4 ευκαιρίες, λίγες ομάδες κάνουν περισσότερες ευκαιρίες. Σε αυτές τις ευκαιρίες πρέπει να σκοράρεις. Είχαμε αυτές τις ευκαιρίες στο προηγούμενο παιχνίδι και δεν τα καταφέραμε. Νομίζω ότι είναι περισσότερο ψυχολογικό, από ότι τακτικής ή στυλ παιχνιδιού. Χρειαζόμασταν το γκολ στο προηγούμενο παιχνίδι και δεν το πετύχαμε. Όταν δεν κερδίζεις δεν ανεβαίνει η ψυχολογία της ομάδας. Χωρίς νίκες δεν ανεβαίνεις, όσο καλά και να παίζεις».</p>
<p><strong>Για το θέμα με τη φωτογραφία που έδειξε στο γεύμα της ομάδας με τους παίκτες και το μπαλέτο</strong></p>
<p>«Πολλοί θεωρούν ότι ήταν κάτι το αρνητικό. Δεν ήταν. Ήταν μέρος της βραδιάς και της διασκέδασης. Η φωτογραφία είναι μέρος της διασκέδασης, νομίζω ότι ήταν κάτι θετικό, περάσαμε καλά και φάνηκε να ανεβαίνει η ψυχολογία. Αύριο όταν θα σφυρίξει ο διαιτητής θα φανεί».</p>
<p><strong>Για τις αντιδράσεις του κόσμου: </strong></p>
<p>«Από την πρώτη ημέρα στη Θεσσαλονίκη, νιώθω υποστήριξη και αγάπη από τον κόσμο. Δεν είναι εύκολη στιγμή και είναι σημαντικό να νιώθουμε τη στήριξη του κόσμου, αλλά καταλαβαίνω και τα όρια τους. Είναι στο χέρι το δικό μου και των παικτών αύριο να δώσουμε ότι έχουμε. Και είναι πιο σημαντικό και από το αποτέλεσμα να δείξουμε ότι παλεύουμε».</p>