<p>Ένα ακόμη «επεισόδιο» προστέθηκε στο… σίριαλ του ενδιαφέροντος της Φενερμπαχτσέ για την απόκτηση του Λούκα Μιλιβόγεβιτς από τον Ολυμπιακό.</p>
<p>Σύμφωνα με νέα δημοσιεύματα στην Τουρκία, οι πρώτες συζητήσεις ανάμεσα στους δύο συλλόγους ξεκίνησαν κατά τη διάρκεια του φιλικού των Πειραιωτών με την Μπεσίκτας στο Καραϊσκάκη.</p>
<p>Τότε ο Κριστόφ Ενροτό είχε επαφή με τους «ερυθρόλευκους», στους οποίους μετάφερε την πρόταση του τουρκικού συλλόγου για την απόκτηση του Σέρβου μέσου.</p>
<p>Οι Τούρκοι πρόσφεραν 7 εκατ. ευρώ για τον διεθνή άσο, όμως οι «ερυθρόλευκοι» φέρονται να αξιώνουν περισσότερα από 8 εκατ. ευρώ για να δώσουν τη συγκατάθεσή τους.</p>
<p>Παράλληλα, άλλες πληροφορίες αναφέρουν ότι ο Βίτορ Περέιρα έχει ενημερωθεί από τον γνωστό ατζέντη πως ο Μιλιβόγεβιτς επιθυμεί να αγωνιστεί στο γειτονικό πρωτάθλημα, αλλά τα πάντα εξαρτώνται από την απάντηση των νταμπλούχων Ελλάδας.</p>
<p>«<em>Θα πρέπει να περιμένουμε και θα δούμε τι θα γίνει</em>», λέει άνθρωπος που είναι κοντά στον Σέρβο μέσο του Ολυμπιακού.</p>
<p>Πηγή: sport-fm</p>