<p>Η ΚΑΕ Παναθηναϊκός βρήκε έναν ισχυρό χορηγό. Ο λόγος για την Microsoft που για πρώτη φορά αποφάσισε να επενδύσει στο χώρο του αθλητισμού.<br />
Η ανακοίνωση της ΚΑΕ Παναθηναϊκός:</p>
<p>«Η Microsoft, μια από τις κορυφαίες εταιρείες τεχνολογίας στον κόσμο και η KAE ΠΑΝΑΘΗΝΑΙΚΟΣ, με την πιο πετυχημένη πορεία στην ιστορία του Ελληνικού Αθλητισμού, και κάτοχος 6 ευρωπαϊκών τροπαίων, ανακοίνωσαν τη συνεργασία τους για το έτος 2015/2016.</p>
<p>Πρόκειται για την πρώτη συνεργασία της Microsoft με αθλητικό όμιλο σε τοπικό επίπεδο και αφορά την προβολή του Xbox στις αγωνιστικές φανέλες της ακαδημίας μπάσκετ, καθώς και του λογοτύπου της εταιρείας στον αγωνιστικό χώρο της ομάδας ανδρών. Επιπλέον, στο πλαίσιο αυτής της συνεργασίας, η MicrosoftHellas πρόκειται να υλοποιήσει επιμορφωτικές δράσεις για τα μέλη της ομάδας Ακαδημίας του Παναθηναϊκού, με στόχο την ενίσχυση των ψηφιακών δεξιοτήτων αλλά και την εξοικείωσή τους με την τεχνολογία.</p>
<p>Η κοινή φιλοσοφία ότι ο Αθλητισμός αποτελεί κοινωνικό αγαθό σε συνδυασμό ότι στην εποχή που ζούμε η σκληρή δουλειά, η παραγωγική διαδικασία αλλά κυρίως η εμπιστοσύνη στα νιάτα της Ελλάδας αποτελούν μονόδρομο είναι το σημείο αναφοράς στη συνεργασία μας.</p>
<p>Ο Διευθύνων Σύμβουλος της ΚΑΕ Παναθηναϊκός, κ. Παναγιώτης Τριαντόπουλος δήλωσε σχετικά: «Με μεγάλη μας χαρά καλωσορίζουμε την εταιρεία Microsoft, έναν παγκόσμιο κολοσσό, στην πράσινη οικογένεια. Δεν χρειάστηκε παρά λίγος χρόνος ώστε να διαπιστώσουμε ότι υπάρχει απόλυτη ταύτιση απόψεων, και για εμάς αποτελεί τεράστια τιμή η συνεργασία με τους ανθρώπους της εταιρείας. Η φιλοσοφία μας είναι δεδομένη: Θα δημιουργήσουμε το μέλλον μας μέσα από ένα πρόγραμμα παραγωγικής διαδικασίας, σκληρής δουλειάς και επιμόρφωσης, με απόλυτη εμπιστοσύνη στις δυνάμεις και τις ικανότητες των Ελληνόπουλων. Είναι το μήνυμα που θέλουμε να περάσουμε στην κοινωνία και είμαστε ευχαριστημένοι που έχουμε κοντά μας την Microsoft».</p>
<p>Ο Θεοδόσης Μιχαλόπουλος, Δ/ντης Consumer Channels Group στη Microsoft Hellas δήλωσε:«Η Microsoft Hellas, συνεργάζεται για πρώτη φορά με αθλητικό όμιλο στην Ελλάδα και είναι μεγάλη μας χαρά και τιμή που κάνουμε αυτή την αρχή με την ΚΑΕ ΠΑΝΑΘΗΝΑΙΚΟΣ, μια ομάδα με τόσο μεγάλη πορεία στην ιστορία του Ελληνικού και Ευρωπαϊκού μπάσκετ. Το Xbox ONE, η αγαπημένη παιχνιδομηχανή με τους πιο συναρπαστικούς τίτλους παιχνιδιών, έχει ως στόχο να στηρίξει όλα τα νέα παιδιά να πραγματοποιήσουν τη μεγάλη τους αγάπη αλλά και να τους δώσει νέες προοπτικές στο χώρο της τεχνολογίας μέσα από τα επιμορφωτικά προγράμματα! Ελπίζουμε να συμβάλλουμε ενεργά σε μια επιτυχημένη χρονιά για την ΚΑΕ ΠΑΝΑΘΗΝΑΙΚΟΣ, γεμάτη διακρίσεις, που θα μας κάνουν όλους περήφανους».</p>