<div>
<div></div>
<div></div>
<p>Αποκαλυπτικός ο Δημήτρης Σαλπιγγίδης στον <strong>ΣΠΟΡ FM 94,6</strong>. O πολύπειρος επιθετικός δήλωσε… ήρεμος όντας μακριά από το ποδόσφαιρο, χωρίς να αποκλείει την επιστροφή του στις επάλξεις εφόσον υπάρξουν οι κατάλληλες συνθήκες.</p>
<p>Χαρακτήρισε μόδα να τον βρίζει μερίδα του κόσμου του ΠΑΟΚ, αλλά τόνισε πως αυτό δεν αρκεί για να κρατήσει κακία στους φιλάθλους, ενώ απέδωσε σε απόφαση του Ιγκόρ Τούντορ την αποχώρησή του από την ομάδα. Απέκλεισε το ενδεχόμενο να παρακολουθήσει ως θεατής αγώνες της ομάδας το προσεχές διάστημα, ενώ εξέφρασε την αισιοδοξία πως το πάθημα στα προκριματικά του Euro 2016 θα γίνει μάθημα για την Εθνική εν όψει του Μουντιάλ του 2018.</p>
<p><u><strong>Αναλυτικά όσα δήλωσε ο Δημήτρης Σαλπιγγίδης στην εκπομπή «Pick &amp; goal» με τους Αλέξη Σπυρόπουλου και Θανάση Ασπρούλια</strong></u></p>
<p><strong>Για το τι κάνει αυτή την περίοδο, ύστερα από την αποχώρησή του από τον ΠΑΟΚ</strong>: «Ζω τη ζωή μου… (γέλια) Κάπως έτσι και εγώ, όπως και ο Μάικ (Μπατίστ). Μέχρι στιγμής δεν έχω νιώσει κάτι, αφού έχουμε δύο παιδιά και αφιερώνω περισσότερο χρόνο εκεί. Δεν έχω νιώσει να βαριέμαι. Είναι σχεδόν ένας μήνας και συνήθως τόσο θέλαμε για να ξεκουραστούμε κατά τη διάρκεια του καλοκαιριού».</p>
<p><strong>Για το αν ήταν προετοιμασμένος για κάτι τέτοιο</strong>: «Ήμουν πολύ πιεσμένος το τελευταίο διάστημα. Ίσως αυτή η αποχή να μου έκανε καλό, όμως δεν ξέρω τι θα κάνω στη συνέχεια. Επομένως δεν ξέρω πώς θα το πάρω από εδώ και έπειτα. Το χρειαζόμουν να ξεκουραστώ ψυχικά και σωματικά. Κάθε χρόνο είχα πολύ λίγες μέρες στη διάθεσή μου, επειδή είχαμε υποχρεώσεις με την Εθνική και τους συλλόγους που έπαιξα στην Ευρώπη και άλλους αγώνες. Ήταν μίας πρώτης τάξεως ευκαιρία να ξεκουραστώ και μέχρι στιγμής είμαι καλά».</p>
<p><strong>Για τον τρόπο που έφυγε από τον «Δικέφαλο του Βορρα»</strong>: «Ήταν καθαρά θέμα προπονητή. Αυτό μου μετέφερε ο ίδιος. Είναι σεβαστή η απόφασή του. Ο καθένας έχει το ρόλο του σε μία ομάδα και έπρεπε να σεβαστώ την απόφασή του. Προχωράμε, δεν πρέπει να απογοητευόμαστε. Δεν πρέπει να κοιτάμε γιατί συμβαίνει το καθετί».</p>
<p><strong>Για το μέλλον του</strong>: «Δεν μπορείς να προδικάσεις το μέλλον, να πεις με σιγουριά κάτι. Τώρα περνάω ένα στάδιο απόλυτης ηρεμίας και χαλάρωσης. Δεν έχω ξεκαθαρίσει τα πράγματα μέσα μου. Ήθελα να ξεκουραστώ, αν και είχα προτάσεις από δύο ομάδες. Για αυτό δεν τις δέχθηκα. Είχα πραγματικά ανάγκη να ξεκουραστώ. Δεν ξέρω πώς θα είμαι στο άμεσο διάστημα. Ακόμα και αν συνεχίσω να παίζω, θα πρέπει να υπάρχουν και οι απαραίτητες συνθήκες, αφού θα πρέπει να είμαι μαζί με την οικογένειά μου. Αν παίξω δύο χρόνια, δεν θέλω να ταλαιπωρήσω εμένα ή την οικογένειά μου».</p>
<p><strong>Για τις «κόκκινες γραμμές» που θα έβαζε στις προσφορές που θα έφταναν στα χέρια του</strong>: «Δεν έχει να κάνει με το πόσο μεγάλη μπορεί να είναι μία ομάδα, αλλά με τις συνθήκες στην ομάδα και τη μετακίνησή μου με την οικογένειά μου. Όσο πλησιάζει ο καιρός να αποσυρθεί ένας παίκτης υπάρχουν κάποιες συνθήκες που θα σε ενοχλούσαν και δεν θα σε βοηθούσαν να αντεπεξέλθεις. Είναι πώς έχω συνηθίσει κάποια πράγματα και δεν μπορώ να απαντήσω θεωρητικά. Δεν ξέρω τι πρόταση θα είχα στο μέλλον. Δεν αναφέρομαι στα οικονομικά».</p>
<p><strong>Για τις αντιδράσεις των οπαδών ΠΑΟΚ στο πρόσωπό του</strong>: «Θέλω να είμαι ειλικρινής σε αυτό που θα πω και έχω αυτογνωσία. Όταν ήμουν μικρότερος λειτουργούσα με το πώς αισθάνομαι. Αλλά στην Ελλάδα αυτό μπορεί να σου κάνει κακό. Μπορεί να προκάλεσα μία μερίδα οπαδών και εκείνοι το κράτησαν μέσα τους. Υπάρχουν άλλοι που έκαναν χειρότερα και πέρασε στο χρόνο. Έμεινε σε βάθος χρόνου και είχε φτάσει να είναι μόδα να με βρίζουν μέσα ή όχι από το γήπεδο. Η μόδα αρέσει σε όλους. Υπάρχει μεγάλη μερίδα κόσμου που με αγαπάει ακόμα. Σε στεναχωρεί το αρνητικό, αλλά θα πρέπει να κοιτάμε το θετικό».</p>
<p><strong>Για το αν θα πήγαινε στην Τούμπα στους προσεχείς αγώνες με Ντόρτμουντ και Ολυμπιακό</strong>: «Σήμερα με τίποτα! Το γνωρίζω, το αισθάνομαι αυτό που λέω. Δεν έχει να κάνει με πικρία. Στον αθλητισμό πρέπει να κοιτάμε τα πράγματα. Απλά προτιμώ να δω ένα μεγάλο ματς με την ησυχία μου, χωρίς να αντιμετωπίσω άλλες καταστάσεις και να με βρίζουν. Προτιμώ να δω το παιχνίδι στο σπίτι μου και να μην πάω στο γήπεδο».</p>
<p><strong>Για την πορεία του στο χώρο του ποδοσφαίρου</strong>: «Το ποδόσφαιρο το αγαπάω πάρα πολύ. Ήταν όνειρό μου να παίξω ποδόσφαιρο. Δεν το σκεφτόμουν πόσο μακριά θα φτάσω. Πραγματικά ο Θεός μου χάρισε πράγματα απλόχερα και τον ευχαριστώ πάρα πολύ για αυτό. Δεν ήταν ποτέ κριτήριο για εμένα το οικονομικό στις επιλογές μου, αφού είχα επιλογές με χαμηλότερες οικονομικές απολαβές. Εκτός από την οικογένειά μου, συνδέονται και άλλοι άνθρωποι που είναι κοντά μου, οι γονείς μου, η αδερφή μου και άλλοι. Προτιμώ να κάνω στη ζωή μου πράγματα που θέλω και να μην χάνω χρόνο με αυτά που θα μπορούσα να κάνω».</p>
<p><strong>Για τις σημαντικότερες στιγμές στην 20ετή καριέρα του</strong>: «Μία εικόνα ήταν όταν υπογράφω το πρώτο μου ημιεπαγγελματικό συμβόλαιο στα 18 μου. Έπειτα το πρώτο μου γκολ με τη Λοκομοτίβ Τιφλίδας στην Τούμπα. Το Κύπελλο το 2003 με τον Άρη στην Τούμπα. Η μεγάλη αλλαγή και ο ντόρος στη μετακίνησή μου στον Παναθηναϊκό, το νταμπλ. Θα γυρίσω λίγο πίσω και θα πω τις δυσκολίες στα πρώτα δύο χρόνια. Είχα σκεφτεί να μην συνεχίσω. Μου είχε πει ένας πρόεδρος από το Α’ Τοπικό και τότε σκέφτηκα να κάνω κάτι άλλο. Όσον αφορά την Εθνική, τι να πούμε εκεί; Στην Ουκρανία ήθελα να σκίσω τη φανέλα μου, δεν μπορείτε να καταλάβετε πώς ένιωσα εκείνη τη στιγμή. Το πρώτο γκολ στο Μουντιάλ με τη Νιγηρία και εκεί ήθελα να κάνω κάτι ανάλογο. Το πρώτο γκολ στο Euro. Το ματς της Αθήνας με τη Ρουμανία. Αυτές είναι οι στιγμές της Εθνικής που μου έχουν μείνει πάρα πολύ έντονα μέσα μου».</p>
<div></div>
<p><strong>Για την πτώση της Εθνικής τον τελευταίο χρόνο</strong>: «Είναι ένας συνδυασμός πραγμάτων. Δεν νομίζω ότι φταίει ένα μόνο πράγμα. Θεωρώ ότι είναι παροδικό. Από τη φύση μου είμαι αισιόδοξος και πιστεύω ότι θα αλλάξει η Εθνική και θα δώσει τα “παρών” στο Μουντιάλ. Η αλήθεια είναι ότι έγινε βιαίως όλο αυτό. Όλοι έχουν μερίδιο σε αυτό, και εμείς οι ποδοσφαιριστές σε αυτό. Και η Ομοσπονδία στο θέμα το οργανωτικό, αφού αν δεν λειτουργήσει ένας κρίκος, το έργο χαλάει. Πρέπει να δείξουμε ότι αγαπάμε τη χώρα μας και θέλουμε να ζήσουμε μεγάλες στιγμές. Αν αλλάξουμε τρόπο σκέψης θα τα καταφέρουμε, διαφορετικά θα γυρίσουμε σε παλιότερες εποχές. Θεωρώ ότι το πάθημα έγινε μάθημα και θα βρεθούμε στο Μουντιάλ. Αγωνιστικά έχουμε πολύ καλούς παίκτες και μπορούμε να φτιάξουμε μία δυνατή ομάδα».</p>
<p><strong>Για το αν αισθάνθηκε ότι αγαπήθηκε περισσότερο από τους φίλους του Παναθηναϊκού</strong>: «Αν έλεγα κάτι τέτοιο, θα ήταν αχαριστία. Δέχθηκα τεράστια αγάπη από τον κόσμο του Παναθηναϊκού. Με σεβάστηκαν, με χειροκρότησαν και είχαμε μία ειλικρινή σχέση και δε θα μπορούσα να το ξεχάσω. Και ο κόσμος του ΠΑΟΚ με αγάπησε και με θεωρεί δικό του παιδί. Αν μας συμβεί κάτι άσχημο στη ζωή, αυτό κάνει φασαρία και αυτό πουλάει. Έτσι γίνεται και με εσάς τους δημοσιογράφους. Το αρνητικό πουλάει στον κόσμο, του αρέσει του κόσμου να διαβάζει πράγματα που προκαλούν φασαρία. Όντως συνέβαιναν κάποια αρνητικά πράγματα και υπάρχει κόσμος που με μισεί. Δεν περιμένω να με αγαπάνε όλοι και αυτό το εκμεταλλεύτηκαν κάποιοι για να μου κάνουν επίθεση. Στον Παναθηναϊκό ένιωσα εκτίμηση, στον ΠΑΟΚ ένιωσα το πάθος»</p>
<p><strong>Για τον φίλο του, τον Λουκά Βύντρα</strong>: «Είναι πολύ καλός φίλος, πολύ καλός άνθρωπος. Κανείς δεν ξέρει πραγματικά το χαρακτήρα του και θα έχει ενδιαφέρον μία συνέντευξη από εκείνον και θα το απολάμβανα. Συνέχεια τον πειράζω για αυτό το θέμα».</p>
<p>Πηγή: sport-fm.gr</p>
<div></div>
</div>