<p>Η Εθνική Ανδρών, μετά την εξασφάλιση της πρόκρισης στους «16» του Ευρωμπάσκετ 2015, «κλείδωσε» και την πρώτη θέση του 3ου ομίλου, που φιλοξενείται στο Ζάγκρεμπ, διευρύνοντας το απόλυτό της σε τέσσερις νίκες σε ισάριθμες αναμετρήσεις. Το αντιπροσωπευτικό συγκρότημα επικράτησε 83-72 της Σλοβενίας, υποχρεώνοντας την ομάδα του Γιούρι Ζντοβτς στη 2η ήττα της.</p>
<p><strong><span style="color: #ff0000;"> Ο αγώνας</span></strong></p>
<p>Ο στόχος ευθύς εξ” αρχής ήταν συγκεκριμένος. Η μπάλα μέσα στην ρακέτα, είτε με ντράιβ, είτε με πάσες στους ψηλούς. Όχι “τρέξιμο” για τη Σλοβενία και συγκέντρωση στο 100%. Για πρώτη φορά η Εθνική ξεκίνησε τόσο καλά, προηγούμενη 8-2 και αναγκάζοντας τον Ζντοβτς να πάρει πρώτος τάιμ-άουτ. Ο προπονητής της Σλοβενίας απάντησε με τον Σλόκαρ στο 5, χαμηλώνοντας το σχήμα του. Και ο πάουερ φόργουορντ των αντιπάλων, δημιούργησε τα πρώτα προβλήματα, όντας πιο ευέλικτος από τον Κουφό.</p>
<p>Η ομάδα, όμως, είχε τον έλεγχο. Κυρίως μέσα στη ρακέτα, όπου η Ελλάδα είχε 6 επιθετικά ριμπάουντ και μπορούσε να ανανεώσει επιθέσεις. Κυρίως, όμως, έβαζε την μπάλα στο ζωγραφιστό, ενώ όταν χρειάστηκε σκόραρε και για τρεις με την βόμβα του Σπανούλη, που έδινε στην ομάδα την πρώτη μεγάλη διαφορά (+8). Καθώς ο Αντετοκούμπο χρεωνόταν με δυο φάουλ, ο Κατσικάρης έβαζε τον Ζήση για να παίξει με τρεις κοντούς και έβλεπε την ομάδα του να τελειώνει καλά την πρώτη περίοδο (23-17).</p>
<p>Η επόμενη κίνηση ήταν ο Περπέρογλου. Το ματς τον βοηθούσε. Ο Στράτος άρχισε να ποστάρει δημιουργώντας άλλον ένα πονοκέφαλο στη σλοβένικη άμυνα. Η Εθνική ήταν κυρίαρχος και άρχισε, πλέον, να περνάει με διψήφιες διαφορές. Ήταν ένα εξαιρετικό πρώτο μέρος της Εθνικής. Θα λέγαμε ακόμη καλύτερο και από το χθεσινό 50-22 επί των Γεωργιανών, γιατί αυτό είχε έρθει με ένα παρά φύσει 9/12 τρίποντα.</p>
<p>Σήμερα η ομάδα παίζει πολύ συγκεντρωμένα. Σπουδαία στην άμυνα, αλλά έκανε και σπουδαίες επιθέσεις. Σούταρε με 71% δίποντα, 50% τρίποντα, πήρε διπλάσια (και βάλε) ριμπάουντ (19 έναντι 9) έδωσε περισσότερες πάσες (14 έναντι 7) και δέχθηκε μόλις ένα καλάθι στον αιφνιδιασμό.</p>
<p>Αν μάλιστα Σπανούλης και Σλούκας δεν έχαναν τις τέσσερις βολές στο τέλος, τα πράγματα θα ήταν ακόμη χειρότερα για τη Σλοβενία που βρίσκεται 15 πόντους πίσω&#8230;</p>
<p>Το ματς, όμως, δεν είχε τελειώσει. Η Εθνική ξέχασε (για άλλη μια φορά) τον δυναμικό της εαυτό στα αποδυτήρια. Και οι Σλοβένοι παραμόνευαν. Δεν είναι από τις ομάδες που τα παρατάνε. Και το απέδειξαν για μια ακόμη φορά&#8230;</p>
<p>Ο Μπλάζιτς ήταν αυτός, που έκανε ό,τι ήθελε την ελληνική άμυνα. Ο Ζντοβτς χαμήλωνε τα σχήματά του, οι Έλληνες μπερδεύονταν και δεν μπορούσαν να ακολουθήσουν. Με ένα 9-0 η Σλοβενία μείωσε σε 48-40, η Εθνική κράτησε τα μπόσικα, περνώντας με 62-53 στο 30, αλλά σε ένα δίλεπτο μέσα οι αντίπαλοί μας ήταν σε απόσταση αναπνοής (62-60)!</p>
<p>Ο Κατσικάρης μάζεψε τους παίκτες του έβγαλε το μπλοκάκι του και η ομάδα είπε «φτου κι από την αρχή». Έπρεπε να ξαναπαίξει καλά και να βάλει στη γωνία τους φιλόδοξους αντιπάλους της. Μέσα σε πέντε λεπτά έκανε ένα σερί 18-7, καθώς το τρίποντο του έμπειρου Ζήση ολοκλήρωνε το μικρό ρεσιτάλ των Σπανούλη-Πρίντεζη. Στο 37′ το σκορ ήταν 80-67 και παρά τους πέντε συνεχόμενους πόντους του Ντράγκιτς όλα είχαν τελειώσει&#8230;</p>
<p>Τα δεκάλεπτα: 23-17, 46-31, 62-53, 82-72</p>
<p>Ελλάδα (Κατσικάρης): Μπουρούσης 11, Ζήσης 10 (1), Σπανούλης 19 (3), Καλάθης 12, Περπέρογλου 2, Σλούκας, Καϊμακόγλου, Κουφός 10, Πρίντεζης 16 (1), Παπανικολάου, Αντετοκούνμπο.</p>
<p>Σλοβενία (Ζντοβτς): Γιοκσίμοβιτς 2, Πρέπελιτς 1, Μπλάζιτς 27 (4), Νίκολιτς, Ντράγκιτς 22, Ζούπαν 5, Μπάλαζιτς 2, Όμιτς 4, Κλόμπουτσας 2, Σλόκαρ 7 (1)</p>
<p>Επόμενος αντίπαλος της ομάδας του Φώτη Κατσικάρη η Ολλανδία (10/9, 22:00), στο κλείσιμο της «αυλαίας» της Α΄ φάσης της διοργάνωσης.</p>