<p>Χωρίς απώλειες επιστρέφει ο Παναθηναϊκός από τη Ρόδο, όπου επικράτησε 77-64 του τοπικού Κολοσσού για τη 17η αγωνιστική της Α1 μπάσκετ ανδρών. Ο Τζέιμς Φελντέιν συνέχισε τις εξαιρετικές του εμφανίσεις με 20 πόντους για τους «πράσινους» που έφτασαν τις 16 νίκες, μία περισσότερη από τον Ολυμπιακό, ο οποίος αύριο υποδέχεται τον ΠΑΟΚ. Άξιοι συμπαραστάτες του Δομινικανού oι Μίροσλαβ Ραντούλιτσα (15π.) και Βλαδίμηρος Γιάνκοβιτς (15), ενώ η προσφορά του Μαρκίζ Χέινς στο ντεμπούτο του ήταν 2 πόντοι σε περίπου 13 λεπτά συμμετοχής. Δεν πήραν χρόνο συμμετοχής οι Κούζμιτς και Μποχωρίδης. Από τους Ροδίτες ξεχώρισε ο Τρέβορ Ρέλεφορντ με 14 πόντους.</p>
<p>Οι «πράσινοι» εξαργύρωσαν στο σημερινό «διπλό» τις δεύτερες ευκαιρίες από τα επιθετικά ριμπάουντ (14 έναντι 7), την έφεση τους στη δημιουργία (23 ασίστ με τον Καλάθη να μοιράζει 8), τη σωστή αξιοποίηση των αιφνιδιασμών, αλλά και τα αμυντικά τους αντανακλαστικά, που απέφεραν 12 κλεψίματα και υποχρέωσαν τους γηπεδούχους σε 21 λάθη. Ωστόσο, οι Κυπελλούχοι Ελλάδας έκαναν και πάλι πολλά και αδικαιολόγητα λάθη (18), ενώ τα&#8230; έσπασαν από τα 6.75 (4/27 τρίποντα).</p>
<p>Στο ημίχρονο της αναμέτρησης, η ΚΑΕ Κολοσσός βράβευσε τον Δημήτρη Διαμαντίδη για την προσφορά του στον ελληνικό αθλητισμό. «Είχαμε την ελάχιστη υποχρέωση να τον βραβεύσουμε. Είναι παράδειγμα προς μίμηση για τα μικρά παιδιά», ανέφερε ο Δήμαρχος Ρόδου, Φώτης Χατζηδιάκος.</p>
<p>Τα δεκάλεπτα: 21-20, 34-44, 51-61, 64-77</p>
<p>&nbsp;</p>