<p>Θέση για την <strong>ανακοίνωση</strong> της ΠΑΕ Παναθηναϊκός πήρε ο Ολυμπιακός.</p>
<p>Αφού τη χαρακτήρισαν «γελοία», στην ομάδα του Πειραιά θεωρούν πως αυτή είναι προϊόν πανικού, λόγω αγωνιστικής κατάρρευσης.</p>
<p><u><strong>Αναλυτικά η θέση των «ερυθρόλευκων»:</strong></u></p>
<p>«<em>Όσο οι συκοφάντες βλέπουν τη λάσπη τους να καταλήγει στο κενό και όσο καταρρέουν αγωνιστικά, τόσο ο πανικός τους θα μεγαλώνει και θα καταφεύγουν σε γελοίες ανακοινώσεις. Δεν θα μπούμε σε διάλογο με κάποιους για τους οποίους η επιστήμη σηκώνει τα χέρια ψηλά</em>».</p>
<p><strong><span style="text-decoration: underline;">Τι έλεγε η ανακοίνωση του Παναθηναϊκού</span></strong></p>
<p><strong>Η ανακοίνωση</strong></p>
<p>Ο Ολυμπιακός διαμαρτύρεται για τη διαιτησία! Όσες φορές και αν γραφτεί, το ίδιο ανεκδοτολογικό φαίνεται. Στη δικογραφία της εγκληματικής οργάνωσης στο ποδόσφαιρο υπάρχουν καταγεγραμμένες συνομιλίες του ιδιοκτήτη της ομάδας του Πειραιά με υπαλλήλους της ΠΑΕ όπου περιγράφεται ο τρόπος που ασκείται μέσω των ΜΜΕ η πίεση προς τους διαιτητές προκειμένου να διαιτητεύσουν όπως επιθυμεί το… μεγάλο αφεντικό.</p>
<p>Για πολλοστή φορά χρησιμοποιήθηκε η ίδια μέθοδος, μέσω των περίφημων non paper, προκειμένου να επιτεθούν στο διαιτητή του αγώνα Κυπέλλου με τον Πλατανιά, προσπαθώντας παράλληλα να περάσουν ως άποψη ότι έπιασε τόπο ο εκβιασμός προς τους διαιτητές. Ήρθε η ώρα να παρέμβει η ελληνική Δικαιοσύνη σε τέτοιου είδους πρακτικές.</p>
<p>Άλλωστε είναι καταγεγραμμένα και δημοσιευμένα όλα όσα έκανε ο ιδιοκτήτης της ομάδας του Πειραιά όταν απαιτούσε -μέσω πακιστανικού τηλεφώνου- στον πρώην πρόεδρο της ΕΠΟ (αυτός είχε κινέζικο τηλέφωνο) να οριστούν συγκεκριμένοι διαιτητές σε συγκεκριμένα παιχνίδια, αλλά και όταν ζητούσε από το νομικό σύμβουλο της ΕΠΟ να απορριφθεί η έφεση του Τυρνάβου και να ληφθεί απόφαση υπέρ του Εθνικού Γαζώρου.</p>
<p>Στο συγκεκριμένο πεδίο είναι o μετρ του είδους. Αποτελεί, όμως, πρόκληση και βιασμό της κοινής λογικής να γίνονται τέτοιες αναφορές από τον Ολυμπιακό. Όπως λέει και ο θυμόσοφος λαός «φωνάζει ο κλέφτης για να φοβηθεί ο νοικοκύρης».</p>
<p>&nbsp;</p>