<p>Η Εθνική ομάδα πόλο των ανδρών κατέκτησε το χάλκινο μετάλλιο στο μικρό τελικό του Παγκοσμίου Πρωταθλήματος, που διεξάγεται στο Καζάν, επικρατώντας 11-9 των Ιταλών στα πέναλτι (7-7 κανονική διάρκεια).</p>
<p>Παράλληλα, το αντιπροσωπευτικό μας συγκρότημα εξασφάλισε και τη συμμετοχή του στους Ολυμπιακούς Αγώνες του Ρίο ντε Τζανέιρο, το επόμενο καλοκαίρι.</p>
<p>Η «γαλανόλευκη», που, για να φτάσει στην τετράδα, απέκλεισε στα πέναλτι τους Αυστραλούς και με τον ίδιο τρόπο ηττήθηκε από τους Κροάτες στον πρώτο ημιτελικό, είχε το προβάδισμα σε όλη τη διάρκεια του αγώνα.</p>
<p>Ξέφυγε ακόμη και με δύο γκολ, αλλά οι Ιταλοί έβρισκαν πάντα τον τρόπο να πλησιάζουν στο γκολ.</p>
<p>Τελικά, το ματς οδηγήθηκε στη «ρώσικη ρουλέτα», με τους Ιταλούς να χάνουν δύο πέναλτι (ένα δοκάρι και στο άλλο απόκρουσε ο Φλέγκας), ενώ οι διεθνείς μας ευστόχησαν και στα τέσσερα που εκτέλεσαν.</p>