<div class="prologue">
<p>Χωρίς μετάλλιο στις αποσκευές της, αλλά με την απόδειξη ότι συγκαταλέγεται ανάμεσα στις καλύτερες ομάδες του κόσμου αυτή τη στιγμή, θα επιστρέψει από το Βελιγράδι η Εθνική ομάδα πόλο των ανδρών.</p>
</div>
<div class="body">
<p>Οι διεθνείς ηττήθηκαν με 13-10 από την Ουγγαρία στον μικρό τελικό χωρίς να καταφέρουν να πιάσουν τη γνωστή τους απόδοση.</p>
<p>Οι Ούγγροι εκμεταλλεύτηκαν στο έπακρο όλες τις ευκαιρίες που τους παρουσιάστηκαν, ξεκίνησαν τον αγώνα με 4/4 σουτ με 3/3 στον παίκτη παραπάνω και μπήκαν από νωρίς σε θέση οδηγού στο ματς. Στη συνέχεια η Εθνική προσπάθησε να μαζέψει τη διαφορά, αλλά η επίδοσή της τόσο στον παραπάνω όσο και στον λιγότερο δεν ήταν αυτή που μας έχει συνηθίσει.</p>
<p>Έτσι, οι Μαγυάροι με τους Βάμος, Μπάτορι και Ντέκερ να πετυχαίνουν σημαντικά γκολ πήραν τη νίκη με 13-10 και το χάλκινο μετάλλιο. Στην αντίπερα όχθη πρώτος σκόρερ για την Εθνική μας ήταν ο Άγγελος Βλαχόπουλος με τέσσερα γκολ.</p>
<p>Με αυτή την τέταρτη θέση η Ελλάδα ισοφάρισε την καλύτερη της επίδοση και για δεύτερη φορά μετά το 1999 βρίσκεται στις τέσσερις καλύτερες ομάδες της Ευρώπης. Αξίζει όμως να σημειώσουμε ότι αυτή η ομάδα έχει ήδη κλείσει τη θέση της για τους Ολυμπιακούς Αγώνες στο Ρίο το ερχόμενο καλοκαίρι, ενώ πριν από λίγους μήνες κατέκτησε το χάλκινο μετάλλιο στο Παγκόσμιο πρωτάθλημα του Καζάν.</p>
</div>
<p>&nbsp;</p>