<p>Συναρπαστικές αναμετρήσεις και πλούσιο θέαμα, υπόσχονται τα οκτώ «ζευγάρια» που προέκυψαν από την κλήρωση για την «φάση των 16» στο Champions League, που διεξήχθη στην Νιόν. Ξεχωρίζει η «μονομαχία» της Παρί Σεν Ζερμέν με την Τσέλσι, καθώς οι «παριζιάνοι» στοχεύουν σε μεγάλα πράγματα φέτος, ενώ από την πλευρά τους οι Λονδρέζοι με τον Ζοζέ Μουρίνιο στον πάγκο, είναι ικανοί για τα πάντα.</p>
<p>Εύκολα ή δύσκολα, Μπάγερν Μονάχου και Μπαρτσελόνα, αναμένεται να ξεπεράσουν το εμπόδιο της Γιουβέντους και της Αρσεναλ, αντίστοιχα, κάτι που ισχύει και για την Ρεάλ Μαδρίτης με αντίπαλο την Ρόμα.</p>
<p>Παράλληλα, η «νεοφώτιστη» στην κορυφαία διασυλλογική διοργάνωση Γάνδη, που έκανε την έκπληξη και βρίσκεται στους «16» θα διεκδικήσει την συνέχιση της υπέρβασης αντιμετωπίζοντας την Βόλφσμπουργκ, ενώ ανοικτή είναι η πρόκριση για την Μπενφίκα του Κώστα Μήτρογλου και του Ανδρέα Σάμαρη με την Ζενίτ Αγίας Πετρούπολης. Τέλος, η Ατλέτικο Μαδρίτης έχει προβάδισμα έναντι της Αϊντχόφεν, όπως και η Μάντσεστερ Σίτι με αντίπαλο την Ντιναμό Κιέβου.</p>
<p>Τα «ζευγάρια» στην «φάση των 16» του Champions League, όπως προέκυψαν μετά την σχετική κλήρωση που διεξήχθη πριν από λίγο, στην Νιόν, είναι τα εξής:</p>
<p>Γάνδη (Βέλγιο)-Βόλφσμπουργκ (Γερμανία)</p>
<p>Ρόμα (Ιταλία)-Ρεάλ Μαδρίτης (Ισπανία)</p>
<p>Παρί Σεν Ζερμέν (Γαλλία)-Τσέλσι (Αγγλία)</p>
<p>Άρσεναλ (Αγγλία)-Μπαρτσελόνα (Ισπανία)</p>
<p>Γιουβέντους (Ιταλία)-Μπάγερν Μονάχου (Γερμανία)</p>
<p>Αϊντχόφεν (Ολλανδία)-Ατλέτικο Μαδρίτης (Ισπανία)</p>
<p>Μπενφίκα (Πορτογαλία)-Ζενίτ Αγίας Πετρούπολης (Ρωσία)</p>
<p>Ντιναμό Κιέβου (Ουκρανία)-Μάντσεστερ Σίτι (Αγγλία)</p>
<p>Οι πρώτοι αγώνες θα διεξαχθούν στις 16, 17, 23, 24 Φεβρουαρίου και οι επαναληπτικοί στις 8, 9, 15, 16 Μαρτίου.</p>
<p>&nbsp;</p>