<p>Η Παγκόσμια Ποδοσφαιρική Συνομοσπονδία (FIFA) ανακοίνωσε ότι η επιτροπή δεοντολογίας της αποφάσισε να τιμωρήσει τον πρώην αντιπρόεδρο και μέλος της εκτελεστικής επιτροπής της FIFA, <strong>Τζακ Γουόρνερ</strong>, με δια βίου αποκλεισμό από κάθε δραστηριότητα που σχετίζεται με το ποδόσφαιρο σε εθνικό και διεθνές επίπεδο.</p>
<p><strong>Στη σχετική ανακοίνωση που εξέδωσε η παγκόσμια συνομοσπονδία, αναφέρει μεταξύ άλλων:</strong></p>
<p>«Η απόφαση ελήφθη με βάση τις έρευνες που πραγματοποίησε το ανεξάρτητο τμήμα της επιτροπής δεοντολογίας μετά την έκθεσή του για την έρευνα σχετικά με τη διαδικασία υποβολής υποψηφιοτήτων για τα Παγκόσμια Κύπελλα 2018/2022. Ο πρόεδρος του ανεξάρτητου τμήματος της επιτροπής δεοντολογίας, Δρ. Κόρνελ Μπόρμπελι, ο οποίος ανέλαβε την προεδρία από τον προκάτοχό του στα τέλη Δεκεμβρίου 2014, άρχισε αμέσως την έρευνα σχετικά με τις δραστηριότητες του κ. Γουόρνερ τον Ιανουάριο του 2015. Ο κ. Γουόρνερ διαπιστώθηκε ότι έχει διαπράξει πολλές και διάφορες ενέργειες κακοδιαχείρισης συνεχώς και επανειλημμένα κατά τη διάρκεια της θητείας του ως στελέχους σε διαφορετικές υψηλόβαθμες και με επιρροή θέσεις στη FIFA και την CONCACAF (σ.σ. η ποδοσφαιρική συνομοσπονδία της Βόρειας, Κεντρικής Αμερικής και Καραϊβικής). Στις θέσεις του ως ποδοσφαιρικό στέλεχος, ήταν ένας βασικός παράγοντας στα σχέδια που αφορούσαν την προσφορά, αποδοχή και παραλαβή απόρρητων και παράνομων πληρωμών, καθώς και άλλα σχέδια παραγωγής χρήματος. Κρίθηκε ένοχος για παραβιάσεις του άρθρου 13 (γενικοί κανόνες συμπεριφοράς), του άρθρου 15 (νομιμοφροσύνη), του άρθρου 18 (υποχρέωση γνωστοποίησης, συνεργασίας και αναφοράς), του άρθρου 19 (σύγκρουση συμφερόντων), του άρθρου 20 (προσφορά και αποδοχή δώρων και άλλων παροχών) και του άρθρου 41 (υποχρέωση των μερών να συνεργαστούν) του κώδικα δεοντολογίας της FIFA. Η ποινή τίθεται σε ισχύ από τις 25 Σεπτεμβρίου 2015, ημερομηνία κατά την οποία κοινοποιήθηκε η παρούσα απόφαση».</p>