Οι Γιάννης Χρήστου, Γιώργος Τζιάλλας, Γιάννης Τσίλης και Διονύσης Αγγελόπουλος χάρισαν στην Ελλάδα το ασημένιο μετάλλιο, καταλαμβάνοντας τη δεύτερη θέση στον τελικό της τετρακώπου άνευ πηδαλιούχου, στο Ευρωπαϊκό Πρωτάθλημα κωπηλασίας που ολοκληρώνεται σήμερα στη λίμνη Μάλτα του Πόζναν της Πολωνίας.

Το ίδιο πλήρωμα στην ελληνική τετράκωπο είχε κατακτήσει το ασημένιο μετάλλιο και πέρυσι, στο Ευρωπαϊκό Πρωτάθλημα στο Βελιγράδι. Συνολικά, η ελληνική τετράκωπος έχει ανέβει στο βάθρο και στα 8 Ευρωπαϊκά Πρωταθλήματα που έχει λάβει μέρος από το 2007 και μετά, με εξαίρεση το 2013 που δεν υπήρχε ελληνική συμμετοχή. Στα 8 ευρωπαϊκά, η ελληνική τετράκωπος έχει κατακτήσει 4 χρυσά, 3 ασημένια κι 1 χάλκινο.

Οι Έλληνες κωπηλάτες τερμάτισαν δεύτεροι με χρόνο 5.57:00, ενώ πρώτοι είχαν περάσει τη γραμμή του φίνις οι Βρετανοί με 5.55.70. Το χάλκινο μετάλλιο κατέκτησε η Λευκορωσία με 5.57:67. Το πλήρωμα της -πρωταθλήτριας Ευρώπης στην τετράκωπο- Βρετανίας, αποτέλεσαν οι Νεϊτάνελ Ρέιλι Οντόνελ, Άλαν Σινκλέρ, Τομ Ράνζλεϊ και Σκοτ Ντουράντ. Για τη «χάλκινη» Λευκορωσία αγωνίστηκαν οι Βαντζίμ Λιαλίν, Τζιάνις Μιχάλ, Μικαλάι Σαρλάπ και Ιχάρ Πάσεβιτς.

Στην 4η θέση έμεινε η Ισπανία (5.57:76), 5η ήταν η Ολλανδία (5.59:85) και 6η η Γερμανία (6.00:28).