<p>Την πρώτη νίκη μετά από σχεδόν 70 ημέρες (!) σημείωσε η Ξάνθη. Το ακριτικό συγκρότημα σε αναμέτρηση για την 20η ημέρα της Super League επικράτησε 2-0 του Ηρακλή και πήρε βαθιά βαθμολογική ανάσα στην προσπάθεια που κάνει για να ξεφύγει από την επικίνδυνη ζώνη του υποβιβασμού.</p>
<p>Τα τέρματα των νικητών σημείωσε ο Νιέτο στο 3ο και 62ο λεπτό. Η ομάδα του Ραζβάν Λουτσέσκου είχε να πανηγυρίσει «τρίποντο» από την 11η αγωνιστική όταν και είχε νικήσει στα Πηγάδια τον Πανιώνιο με σκορ 2-0.</p>
<p>Ωστόσο το παιχνίδι επισκίασαν οι επτά συλλήψεις που οπαδών του Ηρακλή  από την Αστυνομία την στιγμή που παρακολουθούσαν σε καφετέρια της περιοχής την αναμέτρηση μεταξύ των δύο ομάδων.</p>
<p>Οι περίπου 100 οπαδοί του Γηραιού δεν μπήκαν ποτέ στο πέταλο καθώς η Αστυνομία δεν τους άφησε γιατί αρνήθηκαν να καταθέσουν τα ΑΜΚΑ τους. Κάποιοι πήραν το δρόμο της επιστροφής, κάποιοι άλλοι πήγαν σε καφετέριες της πόλης για να δουν το παιχνίδι. Η αστυνομία εντόπισε του οπαδούς του Ηρακλή και χωρίς να υπάρχει λόγος τους επιτέθηκαν, όπως αναφέρουν οι εκδρομείς των «κυανόλευκων». Ακολούθησε κυνηγητό στα στενά της πόλης, με αποτέλεσμα να σημειωθούν επτά προσαγωγές οπαδών, εκ των οποίων οι δύο είναι ανήλικοι.</p>
<div class="field field-name-article-body-with-ads field-type-ds field-label-hidden"></div>
<div class="field field-name-bottom-share-buttons field-type-ds field-label-hidden"></div>