<p>Πρόωρα τελείωσε η σεζόν για τη Σερένα Γουίλιαμς, η οποία δε θα συμμετάσχει στους Τελικούς WTA, αργότερα αυτό το μήνα στη Σιγκαπούρη. </p>
<p>Η «πληγή» του χαμένου φετινού US Open, που δεν της επέτρεψε να ολοκληρώσει ένα μυθικό Grand Slam μέσα στο 2015 και να αναρριχηθεί στην κορυφή των μεγαλύτερων όλων των εποχών δεν έχει επουλωθεί ακόμη, και κάπως έτσι το νούμερο ένα του κόσμου ανακοίνωσε ότι δε θα συμμετάσχει στα τουρνουά στο Πεκίνο και τη Σιγκαπούρη.</p>
<p>Επισήμως η Αμερικανίδα πρωταθλήτρια παραιτήθηκε από κάθε διοργάνωση ως το τέλος του έτους προκειμένου «να φροντίσει επαρκώς την υγεία της και για να έχει όλο το χρόνο για να θεραπευτεί», ρεαλιστικά όμως, μετά την αποτυχία στη Νέα Υόρκη δεν είχε πια κίνητρο, ενώ έπεσε σε ένα είδος νευρικού κλονισμού.</p>
<p>Σημειώνεται ότι αυτή τη χρονιά η Γουίλιαμς κατάκτησε το Australian Open, το Roland Garros και το Wimbledon, ενώ έφτασε ως τους ημιτελικούς του US Open, χάνοντας απροσδόκητα από την Ρομπέρτα Βίντσι.</p>