<p>Σαφές μήνυμα προς κάθε εμπλεκόμενο στο ντέρμπι της ΑΕΚ με τον Ολυμπιακό έστειλε ο Σταύρος Κοντονής. Ο υφυπουργός Αθλητισμού θέλησε και ήταν παρών στη σύσκεψη που έγινε στη ΓΓΑ για τα μέτρα ασφαλείας της σαββατιάτικης αναμέτρησης στο ΟΑΚΑ, στο πλαίσιο της 22ης αγωνιστικής της Super League. Για πρώτη φορά υφυπουργός Αθλητισμού παραβρέθηκε σε μια τέτοια σύσκεψη και είναι ενδεικτικό της αποφασιστικής στάσης και της θέσης της Πολιτείας για αποκλεισμό κάθε πιθανότητας παρεκτροπών και τήρησης όλου του πλαισίου της νομιμότητας. Πολύ περισσότερο μετά και τα όσα έγιναν στο γήπεδο του Περιστερίου, στο ματς του Ατρομήτου με την ΑΕΚ.</p>
<p>Άλλωστε αυτό κατέστησε σαφές σε κάθε πλευρά, ακόμη και στην Αστυνομία, από την οποία ζήτησε σχολαστικό έλεγχο και απόλυτη εκπλήρωση των καθηκόντων της και της αποστολής της, για την αυστηρή τήρηση όλων των προβλεπομένων.</p>
<p>Ο κ. Κοντονής ξεκαθάρισε πως όπου δεν τηρηθεί η απόλυτη νομιμότητα και όπου υπάρξουν έκτροπα, η τιμωρία θα είναι δεδομένη για τους παραβάτες.</p>