<p>Μισός Έλληνας αισθάνεται ο Αντελίνο Βιεϊρίνια. Ο Πορτογάλος μπακ-χαφ, που ξεχώρισε με τον ΠΑΟΚ και πλέον διαπρέπει σε επίπεδο Champions League με τη Βόλφσμπουργκ μίλησε στον <strong>ΣΠΟΡ FM 94,6</strong> και παραδέχτηκε πως προ τριετίας είχε βρεθεί κοντά στην επιστροφή του στο «Δικέφαλο του Βορρά», ενώ αποκάλυψε πως έχει αποφασίσει να ζήσει στην Ελλάδα μετά το τέλος της καριέρας του.</p>
<p><u><strong>Αναλυτικά ο Αντελίνο Βιεϊρίνια μίλησε για: </strong></u></p>
<p><strong>-το πού θα ζήσει μετά το τέλος της καριέρας του στη Γερμανία:</strong> «Θα κάνω διακοπές στη Θεσσαλονίκη στη διάρκεια της χειμερινής διακοπής. Όταν τελειώσω την καριέρα μου στη Γερμανία, θα ζήσω στην Ελλάδα. Όλη η ζωή μου είναι στην Ελλάδα. Έφυγα μικρός από την Πορτογαλία και πέρασα πολλά καλά χρόνια στον ΠΑΟΚ, ενώ παντρεύτηκα Ελληνίδα».</p>
<p><strong>-την αγάπη του για τον ΠΑΟΚ:</strong> «Κάθε φορά που παίζει ο ΠΑΟΚ στη Γερμανία, αν μπορώ πηγαίνω και τον παρακολουθώ. Δύο φορές έχω πάει, τη μία πήρε 1-1 από τη Σάλκε και την άλλη νίκησε 1-0 τη Ντόρτμουντ».</p>
<p><strong>-το αν υπήρξε πραγματικό ενδεχόμενο επιστροφής του στον ΠΑΟΚ:</strong> «Την πρώτη φορά που ακούστηκε ότι μπορεί να επιστρέψω στον ΠΑΟΚ ήταν αλήθεια. Τότε είχα δυσκολία να παίζω στη Βόλφσμπουργκ. Ο Μάγκατ δεν με χρησιμοποιούσε και δεν ήμουν για δύο μήνες ούτε στην αποστολή. Ένιωθα σαν στο σπίτι μου στη Θεσσαλονίκη, ο ΠΑΟΚ με ήθελε, είχαμε συζητήσει κάποια πράγματα, αλλά δεν έγινε τελικά. Ήθελα να επιστρέψω, αλλά η Βόλφσμπουργκ δεν ήθελε να με δώσει στην ομάδα από την οποία με είχε αγοράσει λίγους μήνες πριν».</p>
<p><strong>-την κλήρωση της Βόλφσμπουργκ με τη Γάνδη:</strong> «Ήθελα να παίξουμε με την Μπενφίκα, αλλά και με τη Γάνδη δεν έχω κανένα παράπονο».</p>
<p><strong>-το αν διανύει την καλύτερη σεζόν του στη Βόλφσμπουργκ:</strong> «Κάνουμε μια πολύ καλή σεζόν και η πορεία μας στο Champions League ήταν εξαιρετική μέχρι τώρα, αλλά έχουμε ακόμη δρόμο φέτος. Αν έπρεπε, πάντως, να ξεχωρίσω μια από τις τέσσερις σεζόν που είμαι εδώ, θα έλεγα την προηγούμενη, γιατί κατακτήσαμε το Κύπελλο και το Σούπερ Καπ».</p>
<p><strong>-το γκολ του στη νίκη επί της Μαν. Γιουνάιτεντ: </strong>«Ήταν ένα ωραίο γκολ, βγαλμένο από την προπόνηση. Και φυσικά ήρθε απέναντι σε μια μεγάλη ομάδα, όπως η Μαν. Γιουνάιτεντ».</p>
<p><strong>-την καθιέρωσή του σε θέση δεξιού μπακ-χαφ:</strong> «Από την αρχή της περσινής σεζόν με είχαν ρωτήσει αν μπορούσα να παίξω και δεξί μπακ, γιατί δεν είχαμε πολλές επιλογές στον πάγκο. Είπα στον προπονητή πως θέλω να βοηθήσω την ομάδα όπως μπορώ. Τα πήγα καλά, τόσο μπροστά όσο και πίσω κι από τότε έπαιζα σαν δεξί μπακ-χαφ μέχρι το τέλος της σεζόν».</p>
<p><strong>-τη δύσκολη καθιέρωσή του στη Βόλφσμπουργκ: </strong>«Στην πρώτη μου χρονιά είχα έναν τραυματισμό που με ταλαιπώρησε πολύ. Ήταν μια πολύ σκληρή προετοιμασία αυτή με τον Μάγκατ και ευτυχώς δεν έκανα άλλη μαζί του. Η ένταση δεν είχε καμία σχέση με αυτές που κάναμε στον ΠΑΟΚ. Δεν ήθελα να κάνω επέμβαση, γιατί έτσι θα έχανα δύναμη και εκρηκτικότητα. Έκανα θεραπεία και αφού ξεπέρασα το πρόβλημα σιγά-σιγά άρχισα να παίζω».</p>
<p><strong>-το αν σκέφτηκε να φύγει από τη Βόλφσμπουργκ όταν δεν αγωνιζόταν:</strong> «Θα πρέπει να πιστεύεις στον εαυτό σου. Εγώ θα μπορούσα να τα είχα παρατήσει και να είχα φύγει από τη Γερμανία, αλλά ήθελα να αποδείξω πως μπορώ να κάνω καλά πράγματα και στην Bundesliga. Είχα τη βοήθεια της γυναίκας μου, αλλά και των φίλων μου που πίστευαν σε μένα. Δεν θα πρέπει στην πρώτη δυσκολία να αφήνεις τα πάντα. Δεν θα πρέπει να αφήνεις άλλους να σε κάνουν να πιστέψεις πως δεν είσαι αρκετά καλός».</p>
<p><strong>-την κλήρωση της Πορτογαλίας στο Euro με Ισλανδία, Αυστρία και Ουγγαρία:</strong> «Μάλλον εμείς οι Πορτογάλοι είμαστε τυχεροί (γέλια), γιατί κι εμείς πέσαμε με τη Βόλφσμπουργκ. Για να σοβαρευτούμε, μπορεί από πλευράς ονομάτων ο όμιλος να θεωρείται εύκολος, αλλά αυτό δεν έχει σημασία. Μπορούν να γίνουν εκπλήξεις. Μακάρι να κατακτήσουμε το Euro 2016, όπως η Ελλάδα το 2004».</p>