<p>Παρότι τα αποτελέσματά του δεν είναι τα προσδοκώμενα, ο Κίμι Ραϊκόνεν θα παραμείνει στη Ferrari για έκτη σεζόν. Η ιταλική ομάδα ανακοίνωσε πως το συμβόλαιο του φινλανδού πιλότου ανανεώθηκε για το 2016 και θα παραμείνει μαζί με τον Σεμπάστιαν Φέτελ το line up της «σκουντερία».</p>
<p>«Η Scuderia Ferrari ανακοινώνει πως ανανέωσε τη συνεργασία της με τον Κίμι Ραϊκόνεν. Η σύνθεση της ομάδας πιλότων θα αποτελείται από τον Φινλανδό και το Σεμπάστιαν Φέτελ την επόμενη περίοδο», ανέφερε η ανακοίνωση.</p>
<div></div>
<p>Οι μετριότατες εμφανίσεις του Ice Man είχαν δημιουργήσει φήμες για την αντικατάστασή του στο επόμενο πρωτάθλημα και είχαν κυκλοφορήσει σενάρια για τους Βαλτέρι Μπότας (Williams), Νίκο Χούλκενμπεργκ (Force India) ή Ντάνιελ Ρικιάρντο (Red Bull).</p>
<p>Ο 35χρονος Ραϊκόνεν κατέκτησε το πρωτάθλημα με τη Ferrari στην πρώτη του χρονιά στην ομάδα, το 2007, αλλά η επιστροφή του την τελευταία διετία δεν έχει συνοδευτεί από ανάλογα αποτελέσματα, καθώς πέρσι ήταν δωδέκατος χωρίς καμία παρουσία στο πόντιουμ, ενώ φέτος είναι πέμπτος με καλύτερη θέση τη δεύτερη στο Grand Prix του Μπαχρέιν.</p>
<p>arouraios.gr</p>
<div></div>
<div></div>
<div></div>
<div></div>