<p><strong>Ο Ολυμπιακός θα είναι στους ισχυρούς στην κλήρωση της Δευτέρας για τους «32» του Europa League. Δείτε πώς προδιαγράφεται η ευρωπαϊκή συνέχεια των «ερυθρόλευκων».</strong></p>
<p>Οι πρωταθλητές Ελλάδας έχοντας την δεύτερη υψηλότερη βαθμολογία τρίτου από τους ομίλους του Champions League, θα αντιμετωπίζουν είτε μια ομάδα από τις τέσσερις με τη χαμηλότερη βαθμολογία στη διοργάνωση, είτε μια ομάδα που τερμάτισε δεύτερη στους ομίλους του Europa League.</p>
<p>Ο Ολυμπιακός δεν μπορεί να συναντήσει από το Champions League τις Πόρτο (10β.), Μαν. Γιουνάιτεντ (8β.) και Λεβερκούζεν (6β.), αλλά πιθανές του αντίπαλοι είναι Βαλένθια (6β.), Σεβίλλη (6β.), Γαλατάσαραϊ (5β.) και Σαχτάρ (4β.).</p>
<p>Σίγουρα δεύτερη από το Europa League για την ώρα είναι μόνο η Σεντ Ετιέν, ενώ σίγουρα πρώτες κι άρα εκτός των υποψηφίων αντιπάλων του Ολυμπιακού είναι οι Νάπολι, Λάτσιο, Βασιλεία και Μπιλμπάο. Ομάδες που επίσης έχουν προκριθεί από τους ομίλους του Europa League κι εκκρεμεί να δούμε αν θα είναι πρώτες ή δεύτερες είναι οι Μόλντε, Λίβερπουλ, Κράσνονταρ, Ντόρτμουντ, Βιγιαρεάλ, Ραπίντ Βιέννης, Μπράγκα, Τότεναμ, Σάλκε και Σπάρτα Πράγας.</p>