<p>Χωρίς απώλειες (13/13 νίκες) και με τον άτυπο τίτλο του πρωταθλητή χειμώνα ολοκλήρωσε ο Παναθηναϊκός τις υποχρεώσεις του στον πρώτο γύρο της Α1 Ανδρών. Οι «πράσινοι» έκαμψαν με 73-67 την αντίσταση της Κηφισιάς, στην αναμέτρηση με την οποία έπεσε η «αυλαία» της 13ης αγωνιστικής, υποχρεώνοντας την ομάδα του Ηλία Παπαθεοδώρου στην 8η ήττα της.</p>
<p>Κορυφαίος των νικητών, που εξαργύρωσαν ένα δεκάλεπτο παραγωγικότητας και εξαιρετικής αμυντικής λειτουργίας (σ.σ. το τρίτο με επιμέρους σκορ των «πράσινων» 25-8), ήταν ο Τζέιμς Φελντέιν με 21 πόντους, ενώ σπουδαία δουλειά  έκαναν οι Αντώνης Φώτσης (12π., 5ρ.) και Βασίλης Χαραλαμπόπουλος (11π., 3ρ., 2κλ.).</p>
<p>O Νίκος Παππάς αντικαταστάθηκε στο 18΄, λόγω μυϊκού τραυματισμού, και παρακολούθησε το υπόλοιπο της αναμέτρησης από τον πάγκο, ενώ ο Σάσα Πάβλοβιτς δεν πήρε χρόνο συμμετοχής για λόγους συντήρησης.</p>
<p>Από την Κηφισιά ξεχώρισε ο Μουχάμαντ Ελ-Αμίν με 13 πόντους.</p>
<p>Τα δεκάλεπτα: 14-22, 32-34, 57-42, 73-67</p>
<p>&nbsp;</p>