<p>Καμία επαφή με την Σουόνσι δεν είχε ο Γκουστάβο Πογέτ, τονίζοντας πως είναι φυσιολογικό να υπάρχουν σενάρια όταν η ΑΕΚ πηγαίνει καλά. Τα… προβλήματα που του δημιουργούν τρεις παίκτες ενόψει Πανιώνιου.</p>
<p>Αναλυτικά τα όσα είπε στη Nova:</p>
<p>«Δεν υπάρχει κάτι. Όταν η ομάδα πάει καλά κι έχει θετικά αποτελέσματα, τότε βγαίνουν προς τα έξω τέτοιου είδους ειδήσεις. Αν η ομάδα μας δεν τα πήγαινε καλά δε νομίζω να αναφερόταν το όνομά μου».</p>
<p>– Άρα δε σκέφτεται καν το ενδεχόμενο να συζητήσει αυτή τη στιγμή με κάποια ομάδα από την Αγγλία;</p>
<p>«Δε μου αρέσει να βιάζομαι. Δε μου αρέσει να προτρέχω. Περιμένω να δω πως πηγαίνουν τα πράγματα γιατί στην ουσία χάνεις χρόνο αν σκέφτεσαι τι μπορεί να γίνει στο μέλλον».</p>
<p>– Στο μόνο που δεν απάντησε είναι αν είχε κάποια επαφή με τον πρόεδρο της Σουόνσι.<br />
«Δεν είχα απολύτως καμία επαφή. Σήμερα επίσης μου είπαν ότι μια εφημερίδα έγραψε ότι και η Ρέντιγκ ενδιαφέρεται για μένα. Μάλλον ήδη εσείς γνωρίζετε περισσότερα απ” ότι εγώ», ήταν ο διάλογος με τον Πογέτ, ο οποίος αναφέρθηκε και στο σύστημα με τους δύο επιθετικούς που επιλέγει στα τελευταία ματς:</p>
<p>«Με το νέο σύστημα που δουλέψαμε, μέχρι και το 60ο λεπτό (στο παιχνίδι με την Καλλονή) είδαμε πολλά πράγματα απ” αυτά που μου αρέσουν. Στη συνέχεια υπήρχαν κάποια σημεία κλειδιά για τη νίκη, αφού δε γίνεται σε κάθε αγώνα να νικάς με τρία και τέσσερα γκολ διαφορά. Πρέπει να εκμεταλλεύεσαι τις ευκαιρίες που σου δίνει ο αντίπαλος. Η Καλλονή είχε δύο, αλλά εμείς συγκεντρωθήκαμε και πετύχαμε το τρίτο γκολ, με το οποίο τελείωσε το παιχνίδι. Πιστεύω ότι κάναμε μικρές αλλαγές σε κάποιες θέσεις, γεγονός το οποίο αντιλήφθηκαν οι παίκτες άμεσα και για μεγάλο χρονικό διάστημα το εφάρμοσαν. Αυτό μας δίνει αυτοπεποίθηση και χαρά για τη συνέχεια. Δε με ανησυχεί τόσο το γεγονός ότι δεχθήκαμε ευκαιρίες από στημένες φάσεις, γιατί είναι κάτι στο οποίο πρέπει να δουλέψουμε περισσότερο. Στα προηγούμενα παιχνίδια δεν είχαμε τέτοιο πρόβλημα. Αυτό συνέβη είτε επειδή εμείς χαλαρώσαμε μετά το 2-0 είτε λόγω της ποιότητας του αντιπάλου. Πρέπει να δουλέψουμε και να το διορθώσουμε».</p>
<p>Για το αν επιλέξει ξανά δύο επιθετικούς και στον αγώνα της Νέας Σμύρνης, είπε:</p>
<p>«Είναι μια επιλογή που συγκεντρώνει αρκετές πιθανότητες να συνεχίσουμε αυτό το σύστημα γιατί είδαμε ότι αυξάνονται κατακόρυφα οι πιθανότητες για να μπορέσουμε να σκοράρουμε. Υπάρχουν όμως και παίκτες που με «πιέζουν» με την απόδοσή τους για να παίξουν, όπως για παράδειγμα ο Μάνταλος, ο Μπαρμπόσα και ο Βάργκας. Είμαι μια καλή επιλογή και θα το δούμε στην πορεία.</p>
<p>Το επόμενο παιχνίδι είναι διαφορετικό και δεν έχω ακόμα καταλήξει στο σύστημα. Δεν είναι ότι δε θέλω να αποκαλύψω. Εμείς αυτό που πρέπει να κάνουμε είναι να μπούμε για να νικήσουμε. Να χρησιμοποιήσουμε μεν επιθετικογενείς παίκτες, αλλά να διατηρήσουμε τα καλά αμυντικά μας χαρακτηριστικά».</p>
<p>Για τον επόμενο αντίπαλο της ΑΕΚ υποστήριξε:</p>
<p>«Ένα χαρακτηριστικό της επίθεσης του Πανιωνίου είναι η ταχύτητα. Τόσο στη δεξιά πτέρυγα όσο και στην κορυφή υπάρχει ταχύτητα με τη μπάλα. Εμείς αυτό που πρέπει να κάνουμε είναι να μπούμε στο γήπεδο με σκοπό να κάνουμε το παιχνίδι μας, όχι τόσο με αμυντικό προσανατολισμό, αλλά με σκοπό να παίξουμε επιθετικά. Ένα καταπληκτικό παιχνίδι δίνει άλλωστε την ευκαιρία σε όλους να αποδώσουν και δε χρειάζεται κάποιο έξτρα κίνητρο για να δώσει κάθε ποδοσφαιριστής τον καλύτερό του εαυτό».</p>